Ҳунарлининг нони бутун “Жануб ҳунарманди” пилот лойиҳаси жорий этилди\nВилоятда Давлат раҳбарининг “Келажакка йўлланма: маънавий янгиланиш” дастури доирасида “Жануб ҳунарманди” пилот лойиҳаси бўйича 300 нафар ҳунарманд 3 ойлик қисқа муддатли ўқишга юборилади. Мутахассисларни ўқитиш билан шуғулланадиган усталарга ҳар бир шогирдни ўқитгани учун ой сайин 30минг тенге маош тўланади. Шунингдек, дипломли ҳунармандларни дарс беришга ёки мураббий бўлиб ишлашга жалб қиламиз. Буни Шимкент шаҳридаги Бейсбековларнинг “Алтин Ўрда” оилавий хусусий галереясининг иши билан танишиш жараёнида минтақа раҳбари Жансейит Туймебаев маълум қилди.\nТадбирда минтақа раҳбари ва меҳмонлар мазкур галереяда ҳунарманд усталар томонидан тайёрланган гилам, чарм, заргарлик, сопол ва тўқимачилик буюмлари кўргазмасини томоша қилдилар.\n– Жорий йилда 7 минг киши қисқа муддатли ўқишга юборишни режалаштиряпмиз. Улардан энг муҳими “Жануб ҳунарманди” курси ҳисобланади. Мазкур курс иштирокчиларига ой сайин 16759 тенге миқдорида стипендия тўланади. Шунингдек, бошқа минтақадан келадиганларга 9620 тенге йўлкира, ижара уй учун 12025 тенге тўланади. Курсни имтиёзли битирган 20 нафар битирувчига вилоят ҳокимининг махсус гранти асосида 240 минг тенге тайинланади, – деди Жансейит Қансейитули.\nҚозоғистон Ҳунарманд усталари уюшмаси вилоят филиалининг раиси Бўлатбек Бейсбеков минтақамиздаги ҳунармандларнинг бугунги аҳволини айтиб, ҳокимга “Ҳунарманд усталар маркази” лойиҳасини таништирди.\n– Миллий санъатимизни улуғлайдиган бундай ўзгача лойиҳа минтақа раҳбари Ж. Туймебаев ташаббуси билан вилоят миқёсида илк маротаба йўлга қўйилмоқда. Маънавий янгиланиш доирасида амалга оширилаётган бу иш ота-боболар меросини, урф-одатларини давом эттиришда, туризмни ривожлантиришда ҳам катта аҳамиятга эга. Ташаббус натижасида истеъдодли ҳунармандлар етишиб чиқишига ишончим комил, – деди Б. Бейсбеков.\nАйтганча, бугунги кунда вилоятда Қозоғистон Ҳунармандлар уюшмасининг 23 нафар аъзоси бор. Улар ҳозирги кунга қадар “Шеврон” компаниясининг қўллови билан Ҳиндистон, Малайзия, Туркия, Туркманистон, Непал, Хитой, Таиланд давлатларига миллий ҳунармандчилигимизни танитишмоқда.\nДилбар ЗИЁМАТОВА, 2018-01-22, 23:05 245


Бобомурод Абдуллаев - аслида ҳаммаси қандай юз берди\n01:17 / 08.05.2018\n7 май санаси Ўзбекистон тарихида алоҳида ёдда қоларли воқеа ва ўзгаришлар билан муҳрланиб қолади. Гап шундаки, Ўзбекистон Республикаси Жиноят кодекси 159-моддасида назарда тутилган жиноятларни амалга оширганликда айбланган журналист Бобомурод Абдуллаев, ўқитувчи ва блоггер Ҳаётхон Насриддинов, ишбилармон Равшан Салаев ва Шавкат Оллоёров суд залидан озод этилди. Шунингдек, уч нафар судланувчининг жиноят ишига алоқаси йўқлиги туфайли, суд ҳукми билан тўла оқланди. Журналист Бобомурод Абдуллаев эса ахлоқ тузатиш ишларига жалб этилади, ойлик маошидан 20 фоиз улушни давлат даромадларига ўтказилиши белгиланди.\nЧетдан жараённи кузатган инсон ажабланиб савол бериши мумкин: «Наҳот, ушбу натижа сизларни бунчалик хурсанд қилса?!», биз эса ойдинлик киритамиз: ҲА!\nИкки ой давом этган суд ишида бевосита иштирок этдим, суд мажлисида судланувчи, давлат айбловчиси, адвокат ва гувоҳларни, барча иштирокчилар каби, тингладим. Одамзод эти жунжикиб кетар даражада воқеалар батафсил айтиб ўтилди, судья Зафар Нурматов эса ҳар бир ҳолатни инобатга олиб, Жиноят-процессуал кодекси нормалари доирасида ишни олиб борди. Аввало суд мажлисидаги муҳитни сизга етказсам, унда мустақил журналистлар, инсон ҳуқуқлари ҳимоячилари, хорижий дипломатик ваколатхона вакиллари, судланувчиларнинг яқин қариндош ва дўстлари 60 кундан ошиқ муддат давом этган ишни кузатиб боришди.\nБобомурод Абдуллаев. Фото: Маъруф Асқаров / KUN.UZ\nКутилмаганда давлат айбловчиси Қобиловнинг судланувчи Бобомурод Абдуллаевга нисбатан суд-тиббий экспертизасини тайинлаш ҳақидаги илтимосномани қўллаб-қувватлаши барчани ҳайратда қолдирди. Шундан сўнг, бирин-кетин шундай «ноодатий» ишлар бошланди: мақолалар юзасидан лингвистик-муаллифлик суд экспертизаси қайта ўтказилди, суд тергов даврида судья мажлисга МХХ терговчи ходимларини чақиртирди, улар кўрсатма беришди, адвокат Майоров судга киритган ҳар битта илтимоснома узоқ соатлар мобайнида ўрганилиб, атрофлича кўриб чиқилгач, ажрим чиқарилди, давлат айбловчиси асосий ашёвий далил «Ўрим» режасини рўйхатдан ўчиришни сўради, «виждони қийналган» гувоҳ пайдо бўлди... Хуллас, кузатувчилар буни кутмагани рост. Энг муҳими, судья ҳукмни ўқиб турган пайтда ҳам журналист Абдуллаев суд мажлисидан озод бўлишига ишонмай турганлар бор эди.\nМантиқан ўйлаб қараганда, ҳаммаси рисоладагидек бўлди: адвокат Майоров яратиб берилган барча шароитдан фойдаланиб ҳимоя позициясини тақдим этди, судья ўз ваколати доирасида ишни чуқур ўрганиб чиқди, давлат айбловчиси эса фақат айблов эмас, судланувчиларга оқлов сўраш жиҳатларини ҳам назардан қочирмади. Энг таъсир қилган гап шундаки, Бобомурод озодликка чиқиб, «Шавкат Мирзиёев ислоҳотларининг меваси мана, жамиятни либераллашуви томон қўйилган катта қадам» дея фикр айтди. Бехос, хаёлимга шунга монанд фикр билдирган ёзувчи Нуруллоҳ Отахонов ёдимга тушди.\nБобомурод Абдуллаев оиласи билан. Фото: Маъруф Асқаров / KUN.UZ\nХулоса ўрнида бир танишим билан мактаб даврида бўлган воқеани айнан келтирмоқчиман.\n«Салим исмли бола маҳалладошимиз билан бирга бир мактабда, бир синфда ўқиганмиз. Аммо кўпчилик синфдошлар унинг кўнгли бўшлигидан фойдаланиб, Салимни оғайнилар қаторига қўшмаган. Дарсдан кейин футбол ўйнасак, у бир четда ҳамманинг сумкасини кўтариб турарди, баъзан дарвозабон қилиб қўйсак, хурсандчилигининг чеки йўқ, роса тўпга ташланиб ўйнаган. Ҳеч эсимда чиқмайди, ўша кунларнинг бирида, ўқишдан сўнг беш-олти оғайни уйга қайтаётгандик. Сумкамни елкамга илиш малол келиб, Салимга узатдим. Бир тарафдан айёрлик қилиб, «ошна, шуни сен илиб кет» дедим. Унинг бўлса, гўёки «ошна» деб аталишга нолойиқ киши сингари, кўзлари порлаб кетганди. Ичимдан ачиндим, у бир оғиз ширин сўз учун барчанинг сумкасини илиб кетишга рози бўлганди».\nМустақил суд ҳокимиятини кўриш, адолат қарор топиши, энг муҳими халқнинг ҳукуматга ишончи ортиши аслида ҳар бир давлатда бўлиши шарт бўлган хусусиятдир. Халқ воқеадаги ўқувчи Салим сингари бу хусусиятларнинг қайтиши учун «барча сумкани илиб кетишга» рози.\nЖурналист Бобомурод Абдуллаев иши\nЎзбекистон Республикасининг конституциявий тузумига тажовуз қилиш ва ҳукуматни ағдариш каби жиноятларни амалга оширганликда айбланаётган судланувчилар иши бўйича Kun.uz мухбири суд мажлисидан тайёрлаган материаллари\n«Бу сиёсий пора эмас» – Бобомурод Абдуллаев ўзига уй берилишида ҳеч қандай шарт қўйилмаганини айтди\n18:27 / 23.10.2020\nСуд “Regent Corp”нинг даъвосини қаноатлантиришни рад этди


Кўнгил қўйган кишисига шантаж йўли билан эришмоқчи бўлган “ошиқ” жиноий жавобгарликка тортилди\n18:12 / 21.06.2016\nСарвар телефонда адашиб, бу Қодир аканинг рақами эмаслигини билганидан сўнг ёқимли овоз соҳибаси уни ром этиб қўйди. У ҳозир тахминий рақамга қўнғироқ қилган, агар кимдир кўтарса, қитмирона сўзлар билан жиғига тегишни режалаштирган ва шу йўл орқали зерикишдан қутулмоқчи эди. Лекин қулоғига соҳир куйдек эшитилган овоз ўйларини тонгги тумандек тўзғитиб юборди. Сўнг қиз билан қандай қилиб бўлмасин, яқиндан танишишни мақсад қилди. Бу ҳақда “Ҳуқуқ” газетаси ёзмоқда.\n– Телефон қилиб турсам майлими, – деган саволига қизнинг қатъийлик билан – Йўқ!-дея жавоб берган бўлсада, Сарвар бундан чиройли ширали овоз соҳибини қўлдан чиқаришни истамади. “Ким билсин, ўзи ҳам овозидек чиройлидир”...\nШу кундан бошлаб Сарварнинг кўнглига ўт тушди. “Овозининг нозиклигига қараганда, ҳали анча ёш кўринади, демак илинтириб олиш қийин кечмайди”.\nСарвар қизлар борасида анчайин тажрибали бўлгани боис (бундан олдин ҳам бир нечта қизларни ўзининг таъбири билан айтганда, “қўлдан ўтказган” эди-да), ўйланиб ўтирмасдан ишқий СМСлар юборишдан бошлади. Жавоб келмаса ҳам режа ўз самарасини беришига ишончи комил йигит ортга чекинишни хаёлига ҳам келтирмас, ора-орада қўнғироқ қилиб турар, қиз (ўйлаганидек) ёш, содда, шу пайтгача севги изҳорларига бой мактуб олмагани, акаси ва синфдошларидан бошқа йигит билан яқин муносабатда бўлмагани учун бу ҳолат унда нотаниш йигитга нисбатан қизиқиш уйғотган, шунданми, қўнғироқларга қўрслик билан бўлса-да жавоб бериб турар, келган СМСларни дугоналарига кўрсатиб, мақтаниб ҳам қўярди.\nОрадан кўп вақт ўтмай, Сарвар қармоғига илиниб улгурган қизни учрашишга кўндирди. Қиз кучли ҳаяжон ва бир оз қўрқув оғушида келишилган жойга етиб борди. Кўринишидан учрашувга обдон тайёрлангани шундоққина сезилиб турар, бу ҳаётидаги илк учрашуви эди унинг.\n- Салом бердик.\nЁнгинасидаги дарахт панасидан тўсатдан чиқиб келган, қошлари қуюқ, баланд бўйли, истарали (ҳар ҳолда қизга шундай туюлди), кўзларига тушиб турган сочи замонавий турмакланган, сийрак соқоли янги майсадек униб қолган, чиройли кийинган, тасаввуридаги шаҳзодасини эслатувчи ўша, бошида бир неча бор жеркиб беришига қарамай, қайта-қайта кўнглини очаверган, охир-оқибат кўнглига йўл топган ва овозини эшитганда юраги бир ҳаприқиб тушадиган бўлиб қолган йигитнинг телефондагига қараганда бир оз дағал овозда берган саломига секингина “яхшимисиз” деб қўя қолди.\n- Сизни кўрадиган кун ҳам бор экан-ку, қайсархон.\nХушомаддан анордек қизарганча бежирим туфлисига тикилиб қолган, белини қучиб турган узун сочлари тим қора, қайрилма киприклари ярим ой шаклидаги ингичка қошларига тегай-тегай деб турган, юзи сутга чайилгандек оппоқ, келинларга ҳавас қилиб, нозик бармоқларига узук тақиб олган, қисиқ кўзлари жодуваш қизга қараб Сарвар қаршисида пари турганига ишонч ҳосил қилди. Тасаввур қилганиданда гўзал!\nСарвар қизнинг исми Шамсия эканлигини сўраб билгач, йўл-йўлакай исмининг маъноси билан боғлиқ турли тахминларни айтиб, қизга кулги улаша кетди.\nУчрашув учрашувларга, суҳбат суҳбатларга уланиб, ўртада шунчаки қизиқиш туфайли юзага келган муносабат муҳаббатга айланиб қолганлигини сезмай ҳам қолишди. Сарвар қизни ҳақиқатан ҳам яхши кўриб қолган, Шамсия ҳам тенгдошларига хос орзуманд қизлар қатори йигитга бокира туйғуларини ишониб топширганди. Йигит орзусидаги қизни учратганидан терисига сиғмас, бир кун келиб унга уйланаман, дея ўзига ўзи ваъда ҳам бериб қўйганди.\nМуносабатлари чуқурлашиб, севишганлар учрашувлардан бирида боғнинг ҳилват гўшасига ўтишди...\nХудди “кинолардагидек” содир бўлган бу ҳолатни телефонига суратга олган Сарвар “дўппи тор келганда” ушбу суратлардан фойдаланди, аммо...\nРоппа-роса тўрт йил ўтганидан сўнг Сарвар қизнинг уйига совчи юбормоқчи эканлигини айтди. Қизнинг розилигини фаҳмлаганидан сўнг йигит вақтни ўтказмай совчи қўйди. Шамсиянинг ота-онаси рад жавобини бергач, тутоқиб кетган йигит қандай бўлмасин қизни қўлдан чиқармаслик йўлларини қидира бошлади.\n- Отангга айтмадингми мени севишингни?\n- Йўқ, айтолмадим, - қисқа жавоб қайтарди қиз. – Сиздан илтимос, менга бошқа қўнғироқ қилманг, ота-онамга қарши чиқолмайман.\nҚизнинг охирги гапи мана шу бўлди. Аммо Сарвар бу билан тинчимади. Қизга турли рақамлардан қўнғироқ қилар, акасининг қўл телефонига эса унинг шаънига тегадиган, куракда турмас СМСлар юборар, аламдан ўзини қўярга жой тополмасди. Ҳатто бир сафар Шамсияни кўчада учратиб қолганида “Билиб қўй, сени мендан бошқа ҳеч ким олмайди, негаки номингни фоҳишага чиқараман”, дейишгача борди. Ана шундай кунларда унинг жонига яқин дўсти Анвар оро кирди. Сарвар дўсти Анварнинг “маслаҳат” и билан ҳалиги суратларни Қарши шаҳридаги суратхоналарнинг бирида етарлича кўпайтириб, Шамсия ва унинг қўшниларининг эшиги остига ташлаб кетди. Телефон қўнғироғидан сўнг Шамсиянинг туғилган кунида уюштирилган бу “совға”ни олиш учун қизнинг отаси ва акаси дарвозадан чиқди. Улар дарвоза остига ташлаб кетилган, Сарвар ва Шамсиянинг ўша ҳолатлари акс этган суратларни кўришди. Отасининг қўлидаги бу суратларни кўрган Шамсия йиғлаганича югуриб, хонасига кириб кетди.\nҚизи билан гаплашиб олган ота Қарши шаҳар ИИБ бошлиғи номига шаъни таҳқирланган қизи номидан ариза ёзди. Афсуски, ўз ниятига етишишнинг “ўзгача” йўлини топган ошиқ бу қилмишининг нафақат инсонийлик фазилатларига, балки қонунга ҳам тўғри келмаслигини англаб етмаганди. Ҳолбуки, бировнинг шаънига тегиш, ёмонотлиқ қилиш, таҳқирлаш жиноят ҳисобланади. Суднинг ҳукми билан “ошиқ” ва унинг “маслаҳатгўй” ошнасига қонуний чора кўрилиб, улар тегишли жазога тортилдилар.\nҚиссадан ҳисса шуки, муҳаббат - улуғ туйғу. Кўнгил қўйган кишисига инсон бундай йўл билан етишишга уринмайди. Чиройли хулқ, мардлик билан эришади.


06.08.2020\tСиёсат Comments Off on Тошкентда 2,5 яшар болани ваҳшийларча уриб ўлдирган Миллий гвардия зобити 19 йилга қамалди\nМиллий гвардия зобити ўзининг хонадонида яшаган 2,5 ёшли болани муттасил дўппослаб келган. Кунларнинг бирида у навбатдаги марта ичиб келиб, болани уриб ўлдиради. Иллюстратив фото Тошкентда 2,5 ёшли бола холасининг эри бўлган Миллий гвардия зобитининг ваҳшийларча дўппослаши оқибатида ҳалок бўлди. Бу ҳақда Xabar.uz ёзмоқда. Манбада айтилишича, исми Самир деб айтилган 2,5 ёшли …\n06.08.2020\tСиёсат Comments Off on Президент муҳтожлар учун ажратилган маблағларни адолатли тақсимлаш бўйича топшириқ берди\nИжтимоий ҳимоя тизимида адолатни таъминлаш бўйича кўрсатмалар берилди. Ўзбекистон Республикаси Президенти Шавкат Мирзиёев раислигида 4 август куни пандемия даврида ижтимоий ҳимояга ва ёрдамга муҳтож аҳоли қатламларини моддий қўллаб-қувватлаш масалалари бўйича видеоселектор йиғилиши ўтказилди. Коронавирус тарқалиши сабаб иқтисодий фаоллик чеклангани одамларнинг рўзғорига ўз таъсирини ўтказмай қолмади. Бундай шароитда вақтинча ишсиз қолган, …\n06.08.2020\tЖаҳон Comments Off on Байрутдаги даҳшатли портлаш: беҳисоб қурбонлар ва келажак қаршисидаги хавотирлар\nЛиван пойтахти Байрут шаҳрида 4 август куни рўй берган икки портлаш оқибатида 100дан ошиқ киши ҳалок бўлган, 4 мингдан ортиқ киши жароҳатланган, шаҳардаги бир неча квартал бутунлай вайрон бўлган. Ҳукумат берган баёнотга кўра, шаҳарнинг порт ҳудудида сақланган нитрат аммонийнинг (аммиак селитраси) катта партияси портлаган, бу моддалар кўп вақтдан буён тегишли …


Самарқандда нима бўлди? Вилоят сессиясида икки мансабдор қатнашмади, аммо депутатлар уларнинг “ҳисоботи”ни тасдиқлашди - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\n22:24 - Самарқандда нима бўлди? Вилоят сессиясида икки мансабдор қатнашмади, аммо депутатлар уларнинг “ҳисоботи”ни тасдиқлашди\nБугун, 7 май куни Халқ Депутатлари Самарқанд Вилоят Кенгашининг ўттизинчи сессияси ўтказилди. Унда кун тартибига киритилган масала юзасидан ҳисобот бериши лозим бўлган икки мансабдор сессияда қатнашмаган бўлса-да, депутатлар ҳисоботни тасдиқлашга мажбур бўлибдилар. Нимага?\nХабарда айтилишича, вилоят ҳокимининг саноатни ривожлантириш, капитал қурилиш, коммуникациялар ва коммунал хўжалик масалалари бўйича ўринбосари Акмал Шукуровнинг “2021 йилда Самарқанд вилоятида Ўзбекистон Республикаси президентининг 2021 йил 2 апрелдаги “Обод қишлоқ” ва “Обод маҳалла” дастурларини амалга ошириш бўйича қўшимча чора-тадбирлар тўғрисида”ги ПҚ-5048-сонли қарори асосида амалга оширилиши режалаштирилган ишлар тўғрисида”ги ҳисоботи эшитилиши керак бўлган.\nБуни қарангки, мансабдор сессияда қатнашмаган ва депутатлар қўлига аксарият ҳолатларда бўлгани каби ҳисобот материали тарқатилган. Одатда, сессия кун тартиби ва қарорларнинг қоралама нусхалари сессия бошланишидан ўн-ун беш дақиқа аввал депутатларга берилади. Бу дегани, ХАЛҚ ВАКИЛЛАРИ кун тартибидаги мавзуларни кўриб улгурмайди (масалан, мазкур сессияда ҳам 11та масала кун тартибига киритилганди), ўқиб чиққан тақдирда эса савол пайдо бўлиши мумкин. Демак, депутатлар ўзларини қизиқтирган саволни ҳоким ўринбосарига етказиб қўйиш имкониятидан маҳрум бўлган.\nДарвоқе, мазкур сессияда вилоят кенгашининг бир депутати - Азиз Аҳроров қурилиш соҳаси масъулларининг ҳисоботини эшитиш таклифини билдиргани айтилмоқда. Депутат айниқса, хусусий кўп қаватли уй-жойлар қурилиши борасида ноқонуний ишлар кўпайиб бораётгани ҳақида гапирган. У ноқонуний қурилишларни соҳа мутасаддилари, ҳатто прокуратура ҳам тўхтатолмаётгани, ўз навбатида эртага мулкий даъво пайдо бўлса, тўлов маҳаллий бюджетдан амалга оширилиши, яъни одамлар “емаган сомсага пул тўлаши”га тўғри келиши ҳақида гапирган.\nАзиз Аҳроров кўтарган масалани бир йўла кўриб чиқишга Акмал Шукуровнинг сессияда иштирок этмагани тўсқинлик қилган.\nСессияда вилоят прокурори, иккинчи сектор раҳбари Равшан Машариповнинг “Вилоятни комплекс ижтимоий-иқтисодий ривожлантириш, аҳолининг турмуш тарзи ва ижтимоий муҳофазасини яхшилаш бўйича ишларни ташкил этиш юзасидан 2021 йил II чораги учун ишлаб чиқилган “Йўл харитаси”ни тасдиқлаш тўғрисида”ги ҳисоботи ҳам эшитилиши керак эди. Эътибор қилинг, прокурорнинг “Йўл харитаси” тасдиқланиши керак бўлса-да, у ҳам сессияда қатнашмаган. Аммо негадир прокурорнинг ҳисоботи юзасидан ҳам тегишли қарор қабул қилинган.\nСАВОЛ ТУҒИЛИШИ ТАБИИЙ: сессияда ҳисобот бериши керак бўлган мансабдорнинг ўзи қатнашмаса-да, қачонгача депутатлар қўл кўтаришга, масалани тасдиқлашга мажбур бўлади? Қачон бизнинг маҳаллий кенгаш сессияларида кун тартибига қўйилган, аммо масъулиятини бўйнига олмаган раҳбарнинг “ҳисоботи” депутатлар томонидан тасдиқланишига чек қўйилади? Бунинг учун депутатларга нима етишмаяпти – билимми, жасоратми, қатъиятми?\nҲурматли ўқувчиларимиз! Мана хабарни ўқидингиз, ҳамма нарсани тушундингиз. Аммо, нимага, ҳисоботчилар йўқ бўлса ҳам уларнинг ҳисоботлари қабул қилинди? Илтимос, шу ҳақда ўйланг ва керакли хулосаларингизни билдиринг!!!


Ўзбекистонда Россия автомобиллари савдо ҳажми 4 марта ошди\n17:05 / 10.11.2016\n2016 йил бошидан бери Божхона иттифоқига аъзо бўлмаган давлатларга Россияда ишлаб чиқарилган автомобилларни экспорт қилиш ҳажми 2 мартага ўсган. Бу ҳақда, Россиянинг «Известия» газетаси ёзмоқда.\nХусусан, Ўзбекистонда Россия автомобилсозлик саноатида ишлаб чиқилган 1,6 минг енгил машина сотилган. Бу ўтган йилги рақамлардан 4 марта кўп демакдир. Германияда 3,3 минг дона Россия машинаси ўз харидорларини топган. Бу эса, ўтган йилги кўрсаткичдан 11 баробар кўпдир. Нашрнинг ёзишича, Украинада жами 2,6 мингта Россияда ишлаб чиқилган автомобиллар харид қилинган.\nБундан ташқари, Россия автомобиллари Миср, (2 минг) Латвия (1,7 минг) ва Ливанга (1,4 минг) ҳам экспорт қилинган. Венгрия ва Хитойда жами 1,2 минг Россия машинаси сотиб олинган.\nУмуман, 2016 йилнинг ўтган саккиз ойи мобайнида Россия автосаноатининг 19,2 минг дона маҳсулоти хорижий давлатларга етказиб берилган. Ўтган йилнинг шу даврида бу рақам 9,1 мингни ташкил этган эди.\n«Автостат» маълумотларига кўра, Россияда ишлаб чиқилган «Lada», «Volkswagen» ва «Hyundai» моделларига кўпроқ талаб бўлган. «Toyota», «Chevrolet», «UAZ», «Renault» ва «Nissan» компанияларининг Россиядаги заводлари маҳсулотларига қизиқиш кам бўлганлиги айтилмоқда.\nЕИ ва НАТО Россияга қўйилган айбловларни қўллаб-қувватлади\n19:19 / 25.05.2018


«Толибон» Афғонистон ҳудудининг ярмида ўз назоратини ўрнатди - Daryo\n11:11, 02.08.2021 26994\n«Толибон» ҳаракати жангарилари энди Афғонистоннинг ярмини назорат қилмоқда. Бу ҳақда чет эллик кузатувчиларнинг ҳисоб-китобларига таяниб «Радио Свобода» хабар бермоқда.\nЖангариларнинг ўзлари эса Афғонистон ҳудудининг 80 фоизини қўлга киритганини даъво қилмоқда.\nАйни пайтда улар Ғарбий Афғонистондаги Ҳирот вилоятининг маъмурий маркази бўлган шу номли шаҳарга кириб бормоқда, у ерда ярим миллион аҳоли яшайди. Бундан ташқари, мамлакат жанубида жангарилар Қандаҳор ва Лашкаргоҳ устидан назорат ўрнатишга уринмоқда.\nҚандаҳордаги қочқинлар лагерларида қарийб 11 мингта оила яшайди. BBC Афғонистон парламенти аъзосининг ҳисоб-китобларига таяниб ёзишича, «Толибон»нинг шаҳарни эгаллаб олиш хавфи ҳақиқатга жуда яқин. Депутат айтишича, «Толибон» Қандаҳорни ўзининг вақтинчалик пойтахтига айлантирмоқчи.\nАйни пайтда, агар Қандаҳор қуласа, Афғонистон ҳукумати жануби-ғарбий ҳудуддаги яна беш-олтита вилоятлар устидан назоратни йўқотади.\nЭслатиб ўтамиз, Афғонистон жанубидаги Қандаҳор аэропорти «Толибон» террорчилик ҳаракати томонидан ракета ҳужумига учради, парвозлар тўхтатилди.\nИюль ойида АҚШ ўз қўшинларининг катта қисмини Афғонистондан олиб кетди. Шундан кейин мамлакатда «Толибон» жангариларининг ҳужумлари бошланди. Айни пайтда «Толибон» Афғонистон чегараларининг, тахминан, 90 фоизини назорат қилмоқда ва йирик шаҳарларга ҳужум уюштирмоқда.\n«Толибон» Ашраф Ғани ҳукумати истеъфога чиқсагина, ўт очишни тўхтатишга рози бўлишини маълум қилди. Афғонистон Ички ишлар вазирлиги мамлакатдаги 34 та вилоятнинг 31 тасида комендантлик соати эълон қилди.\nМавзуга доир: БМТ: Афғонистонда 2021 йилда рекорд даражада кўп тинч аҳоли ҳалок бўлди\n21:15, 29.08.2021 84541\n«Толибон» етакчиси Ҳайбатулла Охунзода Афғонистонга келди\n10:10, 04.09.2021 77228\nОзиб кетган Ким Чен Иннинг видеотасвирлари унинг соғлиғи ҳақида янги муҳокамаларга сабаб бўлди (фото ва видео)\n18:10, 08.09.2021 64467\nРоссия фавқулодда вазиятлар вазири Евгений Зиничев ҳарбий машғулотлар вақтида ҳалок бўлди\n23:54 Бугун 10333\n23:45 Бугун 5421\nБухорода туркманистонлик тадбиркордан 800 доллар талаб қилган божхона постининг катта инспектори қўлга олинди\n23:33 Бугун 2415\nЎзбекистонда абитуриентларга табақалаштирилган тўлов-шартномаларини онлайн расмийлаштириш имконияти яратилди\n23:21 Бугун 2069\nНавоийда 1 ёшли ўғлини 50 млн сўмга сотишга уринган эр-хотин қўлга олинди\n12:26, 20.09.2021 71548\n«Толибон»дан қочиш. Энг таниқли сиёсатчи аёллар Афғонистондан чиқиб кетишга қандай муваффақ бўлди?\n13:48, 20.09.2021 70591\nРоссиянинг Перм давлат университетига қуролланган талаба ҳужум қилди. 8 киши ҳалок бўлди, 20 дан ортиқ одам яраланди (видео)\n09:10 Бугун 70226\nОтишмалар ва пичоқбозликлар: Россиядаги ўқув муассасаларига уюштирилган ҳужумлар хусусида\n23:24, 19.09.2021 65602\nФото: Самарқанддаги хонадонларнинг бирига кириб қолган 1 метрлик эчкиэмар


Акс ҳолда у жуда кўп касалликлар келиб чиқишига йўл очиб беради\nГельминтларнинг 200 дан ортиқ турлари бўлиб, инсоннинг энг ашаддий душмани ҳисобланади.\nГельминтларнинг аксарият турлари одамнинг ошқозон-ичак йўлида бўлади. Паразитлик қилувчи гельминтларнинг узунлиги турига қараб 6 мм.дан 4-6 метр, ҳатто ундан ҳам узун бўлиши мумкин. Гельминтларнинг баъзи турлари эса, одамнинг жигари, ўт қопи, ўпка, мия ёки мушак тўқималарида яшайди, улар йиллар давомида катталашиб, аъзо ва тўқималарнинг фаолиятини бузилишига олиб келади.\nГельминтлар организм учун зарур бўлган витамин, оқсил, кальций, углевод ҳамда йод каби бошқа керакли элементларни ўзлаштиради. Шунинг учун гельминтоз касалликларига чалинган одам қувватсиз, рангсиз бўлиб қолади. Организмни ўсиши ва ривожланиши учун зарур озиқ моддалар, элементларнинг етишмаслиги оқибатида, айниқса, болалар жисмоний ўсишдан орқада қоладилар. Ақлий ривожланиши сусаяди. Интеллектуал ўзлаштириш, эслаб қолиши қийинлашади. Организмнинг касалликларга қарши курашувчанлиги (иммунитети) пасайиб, турли юқумли касалликларга чалиниш мойиллиги ортади. Суяклар мўртлашиб, умуртқа поғонаси қийшайиши, шунингдек, терида оқ доғлар пайдо бўлиши каби ҳолатларга олиб келиши мумкин.\nГельминтлар турига қараб инсон организмида бир неча ҳафтадан 40 йилгача, баъзида эса ундан ҳам узоқ яшаши мумкин. Агар бола;\n- овқатланишидан қатъий назар, озиб кетса;\n- ранглари оқариб, нимжон бўлиб қолса;\n- асабийлашадиган бўлиб қолса, инжиқланса;\n- ухлаганда тишларини ғижирлатса ва оғзидан кўп сўлак оқса;\n- қорни оғриса, кўнгли айниса, зудлик билан врачга мурожаат этиш зарур.\nКасалликдан соғайиш учун, албатта кайси гельминтоз касаллигини юқтирганлигини аниқлаш ҳамда даволанишни тўғри ташкил этиш жуда муҳимдир.\nГельминтоз касаллиги соғлом одамга гельминтоз касаллигига чалинган беморлардан хам юқиши мумкин. Гельминтларнинг аксарият қисми ошқозон-ичак йўли орқали, "ифлос қўл" билан овқатланганда, қайнатилмаган сувни ичганда, мева ва сабзавотларни ювмай истеъмол қилиш оқибатида юқади. Касалликни юқтиришда пашшалар ҳам катта роль ўйнайди. Баъзи гельминтоз касалликлари эса, касалликка чалинган чорва молларининг гўшт ёки жигарини истеъмол қилиш оқибатида ўтиши мумкин. Ит ёки мушук каби уй ҳайвонлар касалликни тарқатувчи манба бўлиб ҳисобланади.\nОдамларда, айниқса мактаб ёшигача бўлган болалар ўртасида энг кўп учрайдиган гельминтоз хасталикларидан бири - энтеробиоз касаллигидир. Касалликни узунлиги 1 см. бўлган майда оқ гельминтлар - острицалар қўзғатади. Бу гельминтлар ингичка ичакнинг йўғон ичак билан бириккан жойида яшайди. Ҳар бир урғочи острица 12000 дан -17000 донагача тухум қўйиши мумкин. Тухум қўйилган соҳалар қаттиқ қичишиб, болани безовта қилади. Бола орқа пешоб ва унинг атрофини қўллари билан қашиши натижасида тирноқлари тагига кўп миқдорда острица тухумлари йиғилади. Бола қўлини оғзига солганда, бармоқларини сўрганда, тирноқларини тишлаганда касалликни ўзларига такрорий юқтирадилар.\nКўпчилик ҳолларда юқиш жараёни узлуксиз бўлгани учун касаллик сурункали кечади. Шу билан бирга бола касалликни ўз оила аъзоларига, ўртоқларига юқтиради. Тухумлардан 4-6 соатдан кейин личинкалар чиқади. Личинкалар ичакда етук острицаларга айланади. Агар бола энтеробиоз касалига чалинган бўлса, уларни ички кийимлари, чойшабларини қайнатинг, сўнгра ювиб, дазмолланг. Эрталаб ва ётишдан олдин орқа пешоб соҳасини илиқ сувда совунлаб ювинг, шундан кейин ички кийим ва чойшабларни алмаштиринг.\nГельминтоз касалликларига чалинмаслик учун:\n* Мева ва сабзавотларни яхшилаб ювиб истеъмол қилинг.\n* Фақат қайнатилган сувни истеъмол қилишга одатланинг.\n* Болаларни бир-бириларнинг ички кийимларидан фойдаланмасликка ўргатинг. Уларда қўлни, ўйинчоқларни ва бошқа буюмларни оғизга солиш, тирноқларни тишлаш каби одатларни шаклланишига йўл қўйманг.\n* Тирноқларни доимо олиб юринг.\n* Гўшт, жигар ва бошқа ички аъзоларни харид қилаётганингизда уларнинг сифатига аҳамият беринг.\n* Хом қиймани ва бошқа гўштли маҳсулотларни хомлигида татиб кўрманг.\n* Истеъмолга тайёр озиқ-овқат маҳсулотларини устини очиқ қолдирманг. Пашшаларни қўнишини олдини олиш учун, устини дока билан ёпиб қўйинг. Биргина пашша танаси ва қанотида минглаб гельминт ва унинг тухумлари ҳамда бошқа касаллик қўзғатувчи микробларни ташийди.\nвилоят давлат санитария эпидемология осойишталиги агентлиги мутахассиси.


Кола камайиб қолди\nТошкентдаги манбалардан бири Озодликка мактуб йўллаб, пойтахт дўконларида "Coca-Cola Icihmligi Uzbekiston, LTD" корхонасида ишлаб чиқарилган ичимликлар танқис бўлиб қолгани ҳақида хабар қилди.\nИсмини ошкор қилмаётганимиз манбага кўра, Тошкентдаги катта супермаркетлар, жумладан, “Korzinka.uz” тармоқ дўконларидан ҳам Coca-cola ичимлигини топиб бўлмаяпти.\nОзодлик вазиятни ўрганиш учун Тошкент шаҳридаги “Korzinka.uz”нинг Шайхонтоҳур туманидаги тармоқ дўкони билан боғланганида дўкон ходими буни тасдиқлади.\n- Кейинги бир ҳафта давомида Кола маҳсулотларининг етишмовчилиги бизнинг дўконда ҳам бўлаяпти,- деди ўзини таништирмаган дўкон ходими.\n“Korzinka.uz”нинг Яккасарой туманидаги дўкони ходимидан ҳам худди шу мазмундаги жавобни олдик.\nЎзбекистон президентининг тўнғич қизи Гулнора Каримовага қарашли экани айтиладиган "Coca Cola Uzbekistan" ширкати маҳсулотлари Ўзбекистондаги ягона гипермаркет - “Megaplanet”да ҳам чекланган миқдорда сотилаяпти. “Megaplanet” гипермаркети ҳам Гулнора Каримова назоратида экани айтилади.\n“Megaplanet”нинг исмини ошкор қилмаётганимиз мутахасисига кўра, ҳозирда гипермаркет омборларида Coca Cola ичимлиги кам қолганлиги боис, бир кишига фақат битта блокдан берилаяпти.\n- Ҳозир супермаркетларимизда Коланинг ўзи йўқ. Тўғрисини айтсам, Коланинг 1,5 ва 0,5 литрлигининг ўзи йўқ. Шунинг учун ҳам лимит билан сотаяпмиз. Агар битта одам 10 та блок олиб кетса, 9 таси қолиб кетаяпти. Шунинг учун фақат битта блокдандан бераяпмиз,- деди “Megaplanet” ходими.\nПойтахтдаги “Smart” супермаркет тармоғи дўконларида ҳам вазият шунга ўхшаш.\n- Проблема бўлаяпти, жа унчалик бўлмаса ҳам. Бир хил пайтлари ора-орада йўқ бўлиб қолаяпти. Ҳозир ҳам Коланинг 1,5 ва 0,5 литрликлари сотувда йўқ,- деди “Smart” супермаркетининг ўзини таништирмаган сотувчиси.\nТошкентдаги “Дунё” супермаркети ходимларидан олинган маълумотга кўра, сўнгги 4-5 кундан буён бу дўконда ҳам Coca Cola ичимлиги сотилмаяпти.\n- Ҳозир Coca Cola компаниясининг барча ассортиментлари йўқ. 1,5 литрлик Кола қолмаган. 4-5 кундан буён йўқ,- деди “Дунё” супермаркетининг ўзини таништирмаган ходими.\nКола танқислиги сабаби номаълум\nОзодлик мухбири суҳбатлашган “Megaplanet”, “Дунё”, “Smart” дўконларининг ходимлари Coca Cola ичимликларининг камайиб қолгани сабабларини билмасликларини айтишди.\nФақат “Korzinka.uz”нинг Ракатдаги дўкони сотувчи "Coca-Cola Icihmligi Uzbekiston, LTD" компаниясида профилактика ишлари бўлаётгани боис ичимликлар етишмовчилиги кузатилаётгани ҳақида гапирди.\nТошкентдаги Озодлик манбасига кўра, бир ҳафта олдин "Coca-Cola" компаниясида ҳуқуқ-тартибот идоралари томонидан текширув бошлангани ҳақида гап тарқалган.\nБироқ "Coca-Cola Icihmligi Uzbekiston, LTD" компаниясининг бош идораси ходимлари текширув ва профилактика ҳақидаги гап-сўзларни инкор қилишди.\nЎзини Виктория деб таништирган ширкатининг маҳсулотларни сотиш бўлими ходимасига кўра, ҳозирда ишлаб чиқариш ва сотиш режага кўра амалга оширилаяпти.\n- Заводимиз аввал қандай ишлаган бўлса, ҳозир ҳам шундай ишлаяпти. Барча ходимларимиз ҳозир ишда. Баклашкалардаги ичимликларимизга келсак, икки йилдирки баклашкадаги ичимликларни сотиш билан дистрибюторлар шуғулланаяпти. Биз ҳозир маҳсулот ишлаб чиқарамиз, лекин уни сотиш масаласи бизга тааллуқли эмас. Ичимликларимизнинг супермаркет ва дўконларда сотиш масаласига фақат дистрибюторлар жавобгар, деди Виктория.\nВиктория ва Озодлик суҳбатлашган компаниянинг бошқа ходимлари ширкатнинг расмий дистрибюторлари ҳақидаги маълумотларни ошкор қилишни истамади. Компания расмий сайтида ҳам дистрибюторлар борасида бирор маълумот йўқ.\nҲозирда "Coca-Cola Icihmligi Uzbekiston, LTD" компаниясида беш хил тур (Coca-Cola, Coca-Cola Zero, Fanta, Sprite ва BonAqua)даги ичимликлар ҳар хил қадоқларда ишлаб чиқарилмоқда.\nОзодлик мухбири 18 феврал куни "Coca-Cola" компаниясининг юристи Ирина Крилова билан боғланганида, у Шохрух Собиров ва Алишер Эргашев ҳозирда компанияда ўз вазифасини давом этираётганини айтди. Бироқ юрист Собиров билан Эргашевнинг компанияда нима вазифада ишлашини очиқлашдан бош тортди.


Ўзбекистон: Иқтисод бошқариб бўлмайдиган бўҳронга кирмоқдами? « O'zbekiston ERK Demokratik Partiyasi\nЎзбекистон: Иқтисод бошқариб бўлмайдиган бўҳронга кирмоқдами?\nЎзбекистондаги банк ва савдо соҳаларидаги янги қоидалар асосий маҳсулотларнинг нархини ошириб юбориши мумкин.\n11 February 2013 - 11:01\nЎзбекистондаги банк ва савдо соҳаларидаги янги қоидалар асосий маҳсулотларнинг нархини ошириб юбориши мумкин. Бунинг устига валюта алмашувидаги янги қоидалар Ўзбекистон фуқароларининг қонуний йўл билан чет эл валютасини олиш имконларини йўққа чиқаради.\nЎзбекистон банк ва импорт операцияларида чет эл валютасини хорижий давлатларга олиб чиқишга тўсиқ бўладиган кенг миқёсли янги қоидаларни жорий қилди. Шарҳловчиларнинг айтишларича, яқин вақтларда бу кулфат келтирадиган янги тадбирлар натижасида республика фуқаролари ва тадбиркорлари қийин аҳволга тушиб қоладилар, чунки бундай тадбирлар асосий товарларнинг нархининг ошишига ва норасмий, яъни қора иқтисоднинг кенгайишига олиб келади.\nЯнги қоидаларга кўра мамлакат фуқаролари ўзбек сўмини тўғридан тўғри эмас, банк картлари орқали валютага алмаштирадилар ва бу билан улар валютани хорижда ишлатиш ёки электрон операциясини амалга ошириш имконига эга бўладилар. Айни пайтда ҳукумат куч тизимлари “қора бозорда” валюта олиб сотиш билан шуғулланадиганларни қамоққа ола бошлаган. “Қора бозорда” АҚШ доллари расмий нархга нисбатан 40% қимматроқдир.\nВалюта алмаштиришдаги янги қоидалар катта акс садо берди, бу орада божхона маъмурияти импорт маҳсулотлар келтирадиганлар учун қоғозбозликдан иборат янги қоидаларни жорий қилди. Давлат божхона идорасининг буйруғига кўра импорт билан шуғулланадиганлар бундан кейин ўз тижорат режалари ҳақида бир ой олдин баённома беришлари, унда товарларнинг санитария-гигиения ва ветеринария талабларига мос келишини тасдиқлайдиган ҳужжатлар илова қилиниши керак. Transparency International ташкилотининг сўнгги рапортига кўра порахўрликда дунёда 170 ўринда турадиган Ўзбекистонда сўнгги тадбирлар қоғозбозликнинг ва порахўрликнинг янада авж олишига сабаб бўлиши мумкин.\nРасмиятда янги божхона қоидалари “тижорий муҳитни тубдан яхшилаш ва тадбиркорларга кенг эркинликлар беришга, хорижий тижоратни либераллаштиришга” қаратилган. Аммо жамоатчилик нуқтаи назарини ҳисобга олмасдан кутилмаганда бундай янги қоидаларнинг жорий қилган расмийларга ҳеч ким ишонмайди.\nБаъзи маҳаллий ОАВ янги қоидалар билан ҳукумат хорижий валютанинг чет элга чиқиб кетишининг олди олинишини, бу билан ҳокимият вакиллари маълум шахснинг манфаатларини ҳимоя қилаётганини иддоа қилмоқдалар. (Аслида бу шахснинг кимлигини бутун Ўзбекистонликлар биладилар). Таҳлилчиларнинг фикрига кўра, мамлакатнинг чегараланган ишлаб чиқариш имконлари ҳаддан ортиқ даражада ошадиган нарху наволарга кўра истеъмол бозорига товар етказиб бера олмаслиги мумкин.\nЎзбекстонга товар олиб келишни таъқиқлаш аслида янглик эмас: 2000 йилда ҳукумат шахсларга сотиш мақсадига четдан товар келтиришни таъқиқлаганди. 2009 йилда бир кишининг бож тўламасдан олиб келадиган товар қиймати 10 долларга қадар туширилди. Бу эса хориж давлатларга бориб келадиганлар учун катта муаммолар туғдирди. Шундан кейин чегара пунктларида хориждан келаётганларнинг халталарини божхона назоратидан ўтказиш ёки буни сабаб қилиб пора тўплаш учун катта навбатлар пайдо бўлди. Чет элдан товар келтириш жуда қимматлашиб кетгани учун ҳам Ўзбекистон фуқароларидан жуда кўпчилик ўзларига керакли ашёларни Қозоғистон ва Қирғизистондан сотиб ола бошлади.\nШунинг учун ҳам Дунё Банки ўзининг «Ведение бизнес» хулосасида чегаралар оша савдо масаласида Ўзбекистонни 185 давлат ичидан энг охирги ўринга жойлаштирганди.\nТаҳлилчиларнинг тахминига кўра, янги валюта алмаштириш ва божхона қоидалари Ўзбекистоннинг олтин резервлари камайишининг олдини олишга қаратилган. Фақат баъзи таҳлилчилар бу соҳадаги статитистик маълумотларнинг тўғрилигига ишонмайдилар. Ўзбекистон ҳукумати ўзининг олтин заҳиралари ҳақида маълумотлар тарқатмайди ва мамлакат экспортининг бу заҳираларни тўлдириб тўлдирмаслигини ҳам баён қилмайди. Фақат Ўзбекистон ҳукуматининг бу соҳада ҳам мувозанатни ушлаб туришда муаммолари борлигини айтиш мумкин.\nЛондондаги Control Risks маслаҳатчи фирмасининг Маказий Осиё бўйича таҳлилчиси Анна Уокер (Anna Walker)нинг фикрига кўра валюта алмаштириш ва импорт товарларни чегаралашнинг янги қоидалари мамлакат валюта резервини қўришга қаратилган бўлиши мумкин. Шунингдек бу қоидалар импорт товарлар ўрнига маҳаллий товарлар ишлаб чиқариш саноатини қўллаб қувватлаш учун уриниш бўлиши ҳам мумкин, аммо бундай сиёсат маҳаллий товарлар ишлаб чиқариш саноати маҳсулотларининг импорт товарлар билан рақобат кучиини ортира олмаган.\nАнна Уокер (Anna Walker) Ўзбекистон ҳукуматининг ўз иқтисодий мақсадларига фақатгина маъмурий буйруқбозлик йўли билан эриша олишига шубҳа билан қарайди. Унинг фикрича ”Импорт товарлари кенг соҳаларда ишлатилади ва шунинг учун ҳам маҳаллий саноат товарларининг бу товарлар ўрнини бутунлай олиши имконсиздир”.\nБошқа томондан ҳукуматнинг валюта ва импорт масаласидаги бу зўровон тадбирлари тадбиркорларнинг “қора” (норасмий) иқтисод билан шуғулланишга олиб келиб келади. Хусусий тадбиркорлар бундай шароитда фақатгина божхоначилар ва солиқчиларга пора бериб иш қила олишларини таъкидлайдилар. EurasiaNet.org га исми яширин қолишини истаган бир заргар шундай деган: Импорт товарларни чеклашдан ягона мақад хорижий валютани мамлакатда ушлаб туриш учундир.\nХулоса қилиб айтадиган бўлсак, ҳукуматнинг бу янги “тадбирлари” нарху навонинг янада ошишига ва тадбиркорларнинг ноқонуний фаолиятларини кучайтиришига олиб келади, чунки истемоълчилар ва чакана савдо билан шуғулланувчилар янги қоидаларни айланиб ўтишга ҳаракат қиладилар.\nРус тилидан сайтимиз таҳририяти таржимаси.


“Сурхон” қайси футболчилар билан шартнома имзолади?\n27 февраль, 2018, 21:38\nЯнги мавсумда ўз олдига Супер лига йўлланмасини қўлга киритишни мақсад қилган Термизнинг “Сурхон” клуби бугун бир қатор тажрибали ва маҳоратли футболчилар билан шартнома имзолади. Қувонарлиси ушбу футболчилар орасида ўтган йили Ўзбекистон олий лигасида тўп сурган тажрибали футболчилар ҳам бор.\nSPORTS.uz'га маълум бўлишича "Сурхон" қуйидаги футболчилар билан расман шартнома имзолади:\nРуслан Матниязов (дарвозабон);\nАзамат Ахмедов (дарвозабон);\nЖўрабек Рўзиев (дарвозабон);\nУбайдулло Халикулов (ҳимоячи);\nИброҳим Раҳимов (ҳимоячи);\nИброҳим Абдуллаев (ҳимоячи);\nИлхом Алижонов (ҳимоячи);\nНажмиддин Нормуродов (ҳимоячи);\nСирожиддин Қўзиев (ярим ҳимоячи);\nДилшод Хушбаков (ярим ҳимоячи);\nТимур Усмонов (ярим ҳимоячи);\nЖавоҳир Алиқўзиев (ярим ҳимоячи);\nАлишер Мирзаев (ярим ҳимоячи);\nСардор Эминов (ярим ҳимоячи);\nФарход Тожиев (хужумчи);\nБахриддин Вахобов (хужумчи);\nЖамоамизнинг мақсади жиддий эканлигини ушбу таркиб орқали ҳам англаб олиш мумкин. Яна бир қатор футболчилар жамоамиз кўригида бўлиб турибди. Шунингдек, тажрибали Ислом Иномов ва Эркин Бойматовлар ҳам жамоамиз билан шартнома тузишга яқин турибди. Ушбу келишув расман имзолангандан сўнг сизларга хабар берамиз.


Тўйлар бўйича комиссия раиси: «Дабдабали тўй қилаётганларга жиноий жавобгарлик кор қилмаслиги мумкин. Уларни халқ олдида шарманда қилиш керак»- Kruz.uz\n10:38, 21.09.2019 1156 0 Жамият\n«Жавобгарлик, албатта, белгиланади ва бу 2020 йилнинг 1 январидан кучга киради».\nБугун, 20 сентябрь куни, Олий Мажлис Сенатида “Тўйлар, оилавий тантаналар, маърака ва маросимлар ўтказилишини тартибга солиш тизимини янада такомиллаштириш тўғрисида”ги қўшма қарор ижроси таъминлаш бўйича тузилган комиссиянинг биринчи йиғилиши бўлиб ўтди.\nУнда Адлия вазири ўринбосари Худоёр Мелиев қарор талабларини бузганлик учун белгиланадиган жавобгарлик хусусида гапирди.\n«Жавобгарлик масаласи, жарима миқдори қанча бўлиши ҳақида аниқ тўхтамга келингани йўқ. Кодексга ўзгартириш киритиш ва яна бошқа ташкилий ишлар бор.\nБиринчи навбатда, қарорнинг мазмун-моҳиятини жойларга етказиш керак. Адлия вазирлигининг энг қуйи бўлимларигача бу қарор жўнатилган. Жавобгарлик, албатта, белгиланади ва бу 2020 йилнинг 1 январидан кучга киради. Балки, жарима белгиланар, балки бошқа турдаги жавобгарликка тортилар», – деган Мелиевнинг сўзларини келтирди Kun.uz мухбири.\nКомиссия раиси Иқбол Мирзо ҳам жавобгарлик масаласида ўз муносабатини билдирди. Унинг айтишича, жойларда бу мавзу юзасидан савол берилганда қонунчиликдаги энг юқори жарима миқдори кўзда тутилаётганлигини айтиш лозим.\nчорвалари мақбараси Бухоро-Мискин Парахат Тўрешов гўшт янги уйлар “Алмата-Нукус” Нурлибек Таласбоев Жайхун тунел


Сана буйича материаллар 16.03.2017 » Зарафшон Газетаси\n№ 33 PDF\n16 март 2017 11:51\nНозик иборалар билимдони Маданият\nАлломанинг тўлиқ исми Абул Қосим Маҳмуд ибн Умар аз-Замахшарий. Хоразмнинг Замахшар қишлоғида таваллуд топган.\nОсойишталик учун барча масъул Жамият\n16 март 2017 11:34\nБунинг учун, аввало, доимо огоҳ ва ҳушёр бўлиб, дахлдорлик ҳиси билан яшаш ҳар бир юртдошимизнинг бурчи бўлмоғи лозим.\n"Сен шу манзилда яшайсан, шартни бажармасанг, оиланг билан йўқ қиламиз, орқага йўл йўқ, бажаришинг шарт", деб қўрқитишади...\nБангихона эгаси қамалади Савол сиздан...\n16 март 2017 11:24\n– Фоҳишахона ва бангихоналар ташкил қилганларга қонунда қандай жазо белгиланган?\nҲозир тўрт одам тўпланса, гап албатта, коммунал тўловга бориб тақалади. Сабаби, соҳа ходимлари қарздорликни бартараф этиш учун жиддий киришганлар.\nЎзбекистон Республикаси Президентининг қарори ижроси юзасидан вилоятда амалга оширилаётган ишлар ҳақида маълумот берилди.\nЕр – давлат мулки уни талон -торож қилиш қонун йўли билан таъқиб этилади Жамият\n16 март 2017 11:15\nЕримизнинг ҳар қаричи олтинга тенг. Ундан оқилона ва самарали фойдаланиш юрт фаровонлиги, дастурхонимиз тўкин-сочинлигига иқтисодий замин бўлиб келган.\nВилоят, маҳаллий Кенгашлар депутатлари маҳаллаларга ташриф буюриб, фуқароларнинг турмуш тарзи, муаммолари билан яқиндан танишмоқда.\nХалқ сайилларига тараддуд қизғин Жамият\n16 март 2017 11:02\nБоқий қадриятлар бешигини тебратган Наврўз умумхалқ байрами вилоятимизнинг барча ҳудудларида ўзгача бир сурур, кўтаринки кайфият билан қарши олинмоқда.\nМеҳнат муҳофазаси ходимларни ижтимоий ҳимоялашнинг муҳим омили Сиёсат\n"Меҳнатни муҳофаза қилиш тўғрисида"ги Қонуннинг мазмун-моҳиятини ўрганишга бағишланган семинар бўлиб ўтди.\nИстеъдодлар сараланди Таълим\n16 март 2017 09:00\nСамарқанд шаҳрида "Наврўз садолари" III халқаро мусиқа кўрик фестивалининг вилоят саралаш босқичи ўтказилди.


Литва полицияси ходимлари биринчи навбатда эмлашни талаб қилмоқда\n08 Aprel 15:57 / Published in COVID-19\nЛитва полицияси расмийларнинг мамлакатда ҳуқуқни муҳофаза қилиш органлари ходимларига биринчи навбатда эмлашни бекор қилиш тўғрисидаги қарорига норозилик билдирмоқда.\nҲодиса кеча, 7-апрел, чоршанба куни Вилнюс муниципалитети биноси ёнида бўлиб ўтди.\nБир неча ўнлаб полициячилар ҳукумат биноси олдидаги майдон бўйлаб воқеа жойининг атрофини белгилаш учун лентани тортиб олишди ва «Тўхтанг!» деган ёзувларни ўрнатдилар. Бундай белгилар карантин ва беледиелер ўртасида саёҳат қилиш тақиқланган шароитда назорат пунктларида ўрнатилади.\n«Ички ишлар вазири Агне Билотайте полициячиларга эмлаш шу ҳафта бошланишини ваъда қилганига қарамай, биз норозилик акциясини қайтариб олмасликка қарор қилдик, чунки биз бажарилмаётган ваъдалардан чарчадик», — деди Рим Катинене. полиция касаба уюшмаси, деди журналистларга.\nКўпчилик алоқада бўлган полиция ходимлари уларни биринчи навбатда эмлашни талаб қилмоқда. Полицияда коронавируснинг янги тури келтириб чиқарган касалликнинг оммавий тарқалиши карантинни татбиқ этадиган одам йуқлиги билан тўла, дея тушунтирди намойишчилар.\nКоронавирусга қарши эмлаш ўтган йилнинг 27 декабрида Литвада бошланган ва у хавф тоифасига қараб амалга оширилади. Вакциналар биринчи навбатда соғлиқни сақлаш ходимлари, кексалар ва сурункали касалликларга чалинганларга берилди. Барча вақт давомида 404,4 минг киши эмланди, бу мамлакат аҳолисининг 14,4% ни ташкил қилади. Эмлаш мажбурий эмас. Эпидемиологларнинг фикрига кўра, подада иммунитетни ривожлантириш учун аҳолининг 70% ни иммунизация қилиш керак.\nTagged under: ИМТИЁЗЛАР, ЛИТВА, НОРОЗИЛИК, ПОЛИЦИЯЧИ, ЭМЛАШ\nAstraZeneca: Канада препарат билан эмлашни тўхтатди\nГрипп ва пневмонияга қарши бепул вакциналар кимлар учун мўлжанланган?


Куй — кулиб турган инсонни йиғлатиш мумкин | Мулоҳаза қила оладиганлар учун.\nКуй — кулиб турган инсонни йиғлатиш мумкин\nСентябрь 25, 2016 от mulohaza в Мақолалар // 2 Комментариев\nКуй — бу шундай неъматки, у орқали йиғлаб турган инсонни кулдуриш, ё акси, кулиб турган инсонни йиғлатиш мумкин. Ҳайрон бўламиз, куй сўздан ҳам қудратлими? Нима учун, ахир, унда бирор- бир нарса акс этмаса, ўқиб мазмунига етиб бўлмаса?\nИнсоният яралиш вақтларига тўхталсак, Оллоҳ отамиз Одамни Ер ашёси лойдан яратди, унинг руҳига ўз руҳидан пуфлади, жон бағишлади ва фаришталарига буюрдики, “Одамни уйғотиш учун най чолғусидан куй таралсин!”. Шу онда найдан куй таралди, Одам илк бор нафас олди. Унинг руҳи куй орқали жонланди. Шундан буён инсонлар руҳиятига энг кучли таъсир кўрсатувчи унсур куй бўлиб келмоқда. Афсуски, куй ва қўшиқлардан қанчалик эзгу мақсадларда фойдаланиш мумкин бўлса, шунчалик салбий оқибатларни юзага келтириш ҳам мумкин. Инсонларни диққатини жалб қилиш учун, уларнинг феъл-атворида қизғинлик ва жанговорликни шакллантириш учун, тажавузкорлик ҳамда шавқацизликнинг ривожи ва бошқалар учун қўлланиладиган кўплаб куй ва қўшиқлар мавжуд. Улардан уруш даврида жангчиларга куч бағишлаш, ғалабага ишонч ва катта иштиёқ уйғотиш учун фойдаланишган. Шундай шахслардан бирига Адолф Гитлерни мисол қилиб олишимиз мумкин. Гитлер халқни бўйсундириш ва ўз ғояларини чуқур сингдириш учун онгни қарам қилувчи куйлар эшиттирилганидан сўнг нутқ сўзлаган. Бу нутқ инсонлар учун ашу даражада ҳаққоний тус олганки хатто ўзлари гувоҳ бўлган воқеалардан ҳам кўпроқ Гитлер сўзлаган нутқнинг маъно-мазмунига ишонишган. Куй-қўшиқларнинг бундай таъсирли хусусиятлари ҳақида тиббиёт ва психология фанлари профессорлари жуда кўп бор илмий ишлар олиб боришган бўлиб, уларнинг натижаси шуни кўрсатадики, куй ва қўшиқлар инсон онгини ривожланишида жуда катта аҳамиятга эга. Бола тарбияси, саломатлик, маънавият кўлами, асаб тизими, юрак, қон айланиш тизими ва бошқалар учун тингланаётган қўшиқнинг таъсири жуда ҳам кучли экан. Донишмандлар қилган башоратлардан бири қулоқларимга чалингандек эди:\n“ Қиёмат яқин сайин\nМашшоқлар ҳўп кўпаюр.\nСувдек оққан ўланлар\nАнглатмайди бир маъно!”\nЧиндан ҳам, кунлар ўтгани сайин ҳонандадан кўпини топиб бўлмайдиган бўлиб қолмоқда шу билан бирга, айтилаётган қўшиқлар ҳам саноқсиз аммо, уларнинг айримларигина тинглашга яроқли, инсон маънавиятини бойитувчи қўшиқлардир. Қолганлари эса, бунинг акси. Ўз обрўсига таяниб қолган, “Кимсан менинг қўшиғим, тинглашса ҳам тинглашади, тинглашмаса ҳам!” -деган ҳонандалар кундан-кунга ҳеч бир қолипга сиғмас қўшиқларни яратиб келмоқдалар. Яна ҳам шуниси ачинарлики, ёқимли ва сермаъно қўшиқларга қараганда “енг зўр” қўшиқлар телеканалларда кўпроқ намойиш қилинади. Бунинг сабаби ҳам ўта аянчли. Сабаби шуки, бугунги кун ёшларининг кўп қисми мана шундай нолойиқ қўшиқларга талаб билдирмоқдалар. Қўшиқнинг куй-оҳангига ошиқ бўлиб қолган тингловчилар мазмунига аҳамият беришмаяпти. “Қурбақадан қўрқмийман”, “Вой-дема, дема ҳой”, “вай-вай-вай асал қизлигиз биламиз, вай-вай-вай ҳа энди нима қиламиз?”, “Далалар яшнар, қизлар гулга ўхшар”, “жанон қани, севварми мани?”…\nАслида энг мукаммал қўшиқ фақатгина куй орқали юраккагина эмас балки, матн маъноси орқали онгимизга ҳам ижобий таъсир кўрсатмоғи лозим эмасми? Зеро онгли, маънавияти юксак, фикр-у ғоялари мукаммал инсонгина комилликка эриша олади.\nНозима Абдурашид қизи,\n«Mulohaza.uz» махорат мактаби.\nМақола 613 марта ўқилган\t2 Комментариев для Куй — кулиб турган инсонни йиғлатиш мумкин\nСентябрь 25, 2016 в 7:30 пп //\nОтветить\tOdamni hayotida kuy muhim rol o’ynaydi.\nNozimani maqolasiga kesak, Armona taxallusi bn yozgan she’rlarini sevib o’qiyman.\nBu maqolani o’qiganimda Nozima publististikadayam mahoratli ijodgor ekanligini angladim.\nNozima bn bitta jamoada ishlayotganimdan xursandman!\nIjodlariga muvaffaqiyatlar tiliman!\nСентябрь 25, 2016 в 7:42 пп //\nОтветить\tNozima maqolezzi oqib bitta fikr bildiriwim mumkin bu kabi qowiqlarni kopayiwiga faqatgina xonandalarimizmas balki woirlarimizni «ilhom parilari» sustligini xam inobatga oliw kerak uni ustiga asosiy sababcilar biz muxlislardir bozor iqtisodiyotida talab va taklif degan tuwunca bor talbga kora taklif boladi lekin muxlislar wu taklifni rad etiwlari xam mumkin afsuski rad etilgan taklifdan kora qabul qilingan takliflar kop


20:43 / 04.05.2018 6536 pdf Ўқиш режими + -\n2015 йилнинг 10 март куни шайх Муҳаммад Содиқ Муҳаммад Юсуфнинг юраги уришдан тўхтади. Бу киши ўз даврининг ҳақиқий Олими, атоқли Одами, советлардан кейинги ҳудуддаги мусулмон жамиятининг чин Виждони эди. Унинг номи умматнинг энг муносиб фарзандлари қатори тарих саҳифаларига олтин ҳарфлар билан битилгусидир.\nМуҳаммад Содиқ Муҳаммад Юсуф устозларнинг устози, кўплаб муфтийлар ва МДҲнинг деярли барча мамлакатларидаги мусулмонлар етакчиларининг мураббийи эди. У советлар замони ва советлардан кейинги даврларни бир-бирига боғловчи занжир вазифасини ўтади. Айнан шу кишининг хизматлари туфайли Ўрта Осиё ҳамда Россияда исломий таълим ва илмий фаолиятнинг жонли анъаналари узилиб-тўхтаб қолгани йўқ. У большавойлар инқилобидан олдин яшаган устозларидан олган билимларини асраб-кўпайтириб, келгуси авлодларга тортиқ қила олди.\nШайх ҳазратлари советлардан кейинги ҳудуддаги дунё таниган ягона Ислом олими эди ва шундай бўлиб қолади. Президентлар, подшоҳлар, вазирлар, шунингдек, бутун ер юзидаги миллионлаб оддий кишилар унинг сўзларига қулоқ солишарди. Муҳаммад Содиқ Муҳаммад Юсуф хосларнинг ҳам, мусулмон оммасининг ҳам чин шайхи эди.\nМуҳаммад Содиқ Муҳаммад Юсуф Мусулмон уламолари Бутунжаҳон уюшмаси котибияти, Бутунжаҳон Ислом лигаси таъсис кенгаши, Бутунжаҳон Тасаввуф уюшмаси ҳайъати, Бутунжаҳон халқ Ислом раҳбарияти Бош котибияти, Бутунжаҳон Ислом даъвати кенгаши ҳайъати ва бошқа кўпгина исломий ташкилотларнинг аъзоси эди. У Саудия Арабистони, Ўрдун (Иордания) ва Покистондаги бир қатор дорилфунунларнинг фахрий профессори этиб сайланган.\nБу инсон ҳақида биринчи марта ўтган асрнинг саксонинчи йилларидаёқ гапира бошлашган эди. СССРдаги қайта қуриш йилларида Муҳаммад Содиқ Муҳаммад Юсуф Ўрта Осиё ва Қозоғистон мусулмонлари диний бошқармасига раҳбарлик қилди ҳамда совет парламенти депутатлигига сайланди.\nГувоҳларнинг айтишларича, СССРда Исломга нисбатан давлатнинг даҳрийлик сиёсати бўшашуви, кейинчалик эса тўла бекор қилиниши айнан унинг хизматидир. 1989 йили Муҳаммад Содиқ Муҳаммад Юсуф ўша пайтдаги президент Михаил Горбачёвга мусулмонларнинг ҳаёти ва аҳволи ҳақидаги муфассал маърузани тақдим қилган. Бу ҳужжат асос қилиб олишга ярайдиган амалий, шу билан бирга, диний ҳуқуқлар тикланиши ва ҳимоя қилиниши зарур, деган аниқ мақсадга йўналтирилган эди.\nШундан кейин давлатнинг мусулмонларга нисбатан муносабати яхши томонга ўзгарди. Масжидлар, исломий ўқув юртлари очила бошлади, диний адабиётлар нашр этиш йўлга қўйилди, аввалда тақиқланган айрим ишларга рухсат берилди.\nШайхнинг депутатлик сўровига биноан Михаил Горбачёв СССР мусулмонларининг оммавий равишда ҳаж қилиши ҳақидаги фармонга имзо чекди. Бу эса олдинги ёпиқ мамлакат учун чинакам маънавий инқилоб бўлди. Чунки етмиш йилдан зиёдроқ вақт ичида кўпчилик мусулмонлар Исломнинг беш рукнидан бирини адо этишдан маҳрум эдилар. Шундан кейин уч йил мобайнида СССРдан келган зиёратчилар Саудия Арабистони подшоҳи Фаҳд ибн Абдулазизнинг шахсий меҳмони бўлишди.\nШайх Муҳаммад Содиқ Муҳаммад Юсуф, шунингдек, тинчлик ўрнатиш, сулҳпарварлик соҳасида ҳам катта иш олиб борди. У СССР Олий Кенгаши ҳайъати таркибида кўпгина мамлакатларга сафар қилди, жумладан совет ҳарбий асирларини озод қилиш бўйича афғон дала командирлари билан музокаралар ўтказди.\nШайх милодий йигирманчи асрнинг охири, йигирма биринчи аср бошларидаги Ислом дунёсига хос бўлган кўпгина муаммоли ҳолатларни кўриш ва ичидан ўрганишга муваффақ бўлди. 1993 йили Ўзбекистон муфтийси вазифасидан кетганидан кейин у кўп йиллар турли мусулмон ўлкаларида яшаб, фаолият олиб борди.\nШайх юзлаб китоблар, чиқишлар, ваъз-иршодларнинг муаллифи эди. У ёзган Қуръони Каримнинг тафсири 22 жилддан, ҳадислар шарҳи эса 39 жуздан иборат эди (кейинчалик тафсир олти жилдли қилиб нашр этилди – тарж). Шайхнинг радио орқали ҳафталик ваъзлар билан чиқишлари кўплаб кишилар ҳаётининг ажралмас қисмига айланди. У миллионлаб кишиларнинг уйига кириб борди, уларнинг фахрий меҳмони, ҳатто оила аъзосига айланди.\nИслом шиори остидаги ҳар қандай радикалчиликнинг қатъий ва изчил душмани бўлган Муҳаммад Содиқ Муҳаммад Юсуф принципиал масалаларда ҳамиша қатъият кўрсатди. Уни софдиллиги ва чуқур билими учун севишар, эҳтиром кўрсатишарди.\nМуҳаммад Содиқ Муҳаммад Юсуф ҳозирги замон ҳақиқий мусулмонининг асл намунаси эди. У шариат илмларини, ижтимоий фанларни чуқур билгани, бой ҳаёт тажрибасига эга бўлгани учун муаммолар туғилган пайтларда исломий меъёрларни қўллай биларди. Шайх бизнинг ҳозирги мураккаб, ҳамиша ўзгариб тураётган дунёимизда ҳам мусулмон бўлиб қолиш санъатини мукаммал эгаллаган бўлиб, бу нарса ҳар қандай шароитда, ҳар қандай кабинетларда, ҳар қандай қаршиликлар қаршисида ҳам Аллоҳнинг амр-фармонлари доирасида қолишни тақозо қиладиган санъат эди.\nМуҳаммад Содиқ Муҳаммад Юсуф ҳақиқий олим эди. У билимларни эгаллабгина қолмай, балки унга қатъий амал ҳам қилар эди. У ўзи ишонгани ва таълим бергани каби яшар, яшагани каби ишонар ва таълим берар эди. Шунинг учун унинг сўзлари ҳар бир қалбга етиб борарди. Миллионлаб одамлар қалбидаги чироқларни самимият учқунигина ёқишга қодир бўлади. Агар у бўлмаса, ҳар қандай чиройли сўзлар ва доно фикрлар инсонлар қалбини забт эта олмайди.\nАллоҳ тақдир қилган экан, доимий ҳаракатдаги ташкилот сифатида Халқаро мусулмонлар Кенгашини таъсис этиш Шайхнинг охирги ташаббуси бўлди. У мазкур ғоя ҳақида қизғин қайғурди, ўз таклифларини киритди, бемисл обрў-мартабаси билан уни қўллаб-қувватлади. Шайх ўтган йилнинг охирида Москвада тамал тоши қўйилган ташаббуснинг ихтилофлар ва мафкуравий адашувлардан чарчаган бутун уммат учун яхшилик бўлишига қаттиқ ишонарди. У тўғри ва оқилона сўзнинг кучига ишонганидан Кенгаш ишида қатнашишни ўзининг шарафли бурчи деб ҳисобларди.\nБиз Аллоҳдан шайх Муҳаммад Содиқ Муҳаммад Юсуфни жаннат боғларида тақводорлар ва солиҳлар билан бирга қилишини, уни Ўз раҳмати билан чулғаб олишини ҳамда Пайғамбар алайҳиссаломнинг шафоатларига ноил этишини сўраб, дуолар қиламиз. Чунки Шайх Аллоҳнинг Пайғамбарига чексиз муҳаббат билан яшади ва умр бўйи у зотнинг изларидан борди.\nУнинг олийжанобликка тўла, ҳамиша равшан ва долзарб ваъз-иршодларини тинглаш энди бизларга насиб қилмайди. Аммо унинг китоблари, ғоялари ва мавъизалари биз билан қолди. Биз уларга суяниб одамларга эзгулик ва ҳақиқат сўзларини етказамиз.\nШайхнинг асосий орзуси умматнинг шунчаки уйғонишигина эмас, балки Аллоҳ таоло Қуръонда мусулмонларни зикр қилганидай, «одамларга рўбарў қилинган умматнинг энг яхшиси бўлиши» (Оли Имрон сураси, 110-оят) эди. У ҳаёти давомида мана шу орзу билан яшади ва фаолият олиб борди. У Ислом дунёсининг ривожланиш истиқболлари ҳақида саволлар билан ҳузурига келган ҳар бир кишига шуни таълим берди.\nЯхшилик ва равнақни фақат ўзи учун талаб қилиш мусулмон кишига хос нарса эмас, чунки бу заминда барчамиз – мусулмонлар ва мусулмон бўлмаганлар ўзаро чамбарчас боғланиб кетганмиз. Барчамиз Аллоҳ яратган бандалармиз ва тинчлик ҳамда ўзаро ҳамкорликда яшашга бурчлимиз. Бу оддий ва очиқ-ойдин ҳақиқатни эса кўпинча унутиб қўямиз.\nШайх Муҳаммад Содиқ Муҳаммад Юсуф ўз ҳаёт йўли ва меҳнатларининг маҳсули билан ўзи чақирган ғояларнинг ҳақиқийлигини тасдиқлаб қўйди. Биз унинг издошлари эканимизни Аллоҳнинг олдида исботлаш учун эса мана шу йўлдан оғишмай илгарилаб боришимиз зарур.\nАсҳоби киромнинг ваъз-насиҳатлари - Уммат пешқадамларининг фазилатлари\n11:40 / 04.05.2018 2703\nШайтондан сақланиш йўли\n20:50 / 04.05.2018 4050\nБарча ҳамду сано ул Тангригаким, ўзига хос ва яқин бандаларининг дилларини қадим ва мўъжизали бўлган каломи шарифи билан хушнуд айлади ва дўсту ҳабибларини давоми...\n2408 21:55 / 27.04.2017\nАбу Абдуллоҳ Муҳаммад ибн Язид ибн Абдуллоҳ ибн Можа Робиий алҚазвиний ҳижратнинг 209 йили Ироқ шаҳарларидан бири ndash Қазвинда таваллуд топдилар. Оталари .Робиа, давоми...\n1884 21:57 / 27.04.2017\nОлимнинг тўлиқ исми қуйидагича Муҳаммад ибн Аҳмад ибн Усмон ибн Қаймаз ибн Абдуллоҳ Шамсиддин Абу Абдуллоҳ алТуркманий адДиёрбакрий алФариқий адДамашқий давоми...\n2069 22:00 / 27.04.2017\nМен билган Ҳазрат\nКамина чорак аср давомида у зоти муборакнинг суҳбатларига мушарраф бўлдим. Шайх Муҳаммад Содиқ Муҳаммад Юсуф ҳазратларининг энг улуғ фазилатлари илм тарқатиш, давоми...\n5286 14:43 / 10.06.2017\n846 21:34 / 29.05.2019\n45411 11:58 / 10.10.2018\n57774 11:56 / 10.10.2018\n4121 09:50 / 18.04.2018\n10460 15:03 / 10 март


Зеленский икки йўналишда руслар сиқиб чиқарилаётганини айтди | Qalampir.uz\nЗеленский икки йўналишда руслар сиқиб чиқарилаётганини айтди\nОлам\t10 Июнь 18:42 11101\nУкраина Президенти Владимир Зеленский Запорожье ва Харьков вилоятларида душманга қарши курашда муваффақият қозонаётганини маълум қилди. Бу ҳақда Зеленский видеомурожаатида айтди.\nШунингдек, у 9 июнь куни эрталабки ҳужумдан кейин кун давомида Харьковда телекўрсатувларни қайтадан йўлга қўйган мутахассисларга миннатдорлик билдирган.\n“Телевизион марказларга зарба бериш, алоқа каналларини йўқ қилиш, одамларни ёлғиз қолдириш – булар босқинчиларнинг тактикаси, уларсиз буни амалга ошириш мумкин эмас. Чунки очиқлик ва ҳалоллик ҳам Россия давлатига қарши қуролдир”, деб таъкидлаган Президент.\nУнинг сўзларига кўра, фронтдаги вазият сўнгги суткада деярли ўзгармаган.\n“Ҳозирда босқинчилар Северодонецк, Лисичанск ва Донбасснинг бошқа шаҳарларини асосий нишон деб ҳисобламоқда. Запорожье вилоятида бизда маълум бир ижобий ўзгариш бор, у ерда босқинчиларнинг режаларини пучга чиқаришга муваффақ бўляпмиз. Биз Харьков вилоятида еримизни озод қилиб, аста-секин олға боряпмиз. Николайев йўналиши бўйича мудофаани ушлаб турибмиз”, дейди Зеленский.\nҚайд этиш керакки, сўнгги вақтларда Россия кучлари бор эътиборини Луганск вилоятининг Северодонецк шаҳрига қаратган. Шаҳар учун шиддатли жанглар давом этмоқда. Руслар шаҳарнинг катта қисмини эгаллагани айтилмоқда.\n02 Июль 08:30 85357\n02 Июль 17:23 74719\n03 Июль 12:03 63245\n04 Июль 13:26 52858\n02 Июль 12:22 45396


Мавсум тараддуди-2018: “НАВБАҲОР”\n18.01.2018 16:36 | Клублар\nЖамоа янги мавсумга тайёргарликни эртароқ, ўтган йил декабрь ойининг ўртасида бошлаган. Ўн кунга белгиланган машғулотлар Наманганнинг ўзида ўтказилди. Аслида йиғинлар беш босқичдан иборат режа асосида ишлаб чиқилган. Қолган барча йиғинлар пойтахтда ташкил этилиши кўзда тутилган. 5 январда Тошкентда бошланган иккинчи йиғин 20 январда якунланади. Шу кўйи қолган учта йиғин ҳам Тошкентда ўтказилади.\n“Навбаҳор” йиғинлар доирасида қатор ўртоқлик учрашувлари ўтказмоқда. Шу кунгача ўтказилган учта ўйинда уч хил натижа қайд этилди. “Оқтепа”ни мағлуб (3:1) этган наманганликлар “Қўқон-1912” жамоаси билан дуранг (1:1) ўйнади, кеча эса “Машъал”га имкониятни бой берди (0:1). Иккинчи йиғиндаги сўнги ўртоқлик учрашуви 20 январда “Цементчи” жамоасига қарши уюштирилади. Навбатдаги йиғин ва ўртоқлик ўйинлари режаси ишлаб чиқилмоқда.\nЎтган мавсумда жамоа шарафини ҳимоя қилган Неманья Йованович, Дониёр Усмонов, Мурод Ражабов, Саид Абдужабборов йил охирида Наманганни тарк этишди. Шартномаси якунланган, аммо жамоада қолишни истаётганлар, қолаверса, йиғинларга келиб, машғулотларда қатнашаётган футболчилар билан ҳали янги битимлар имзоланмаган. Машғулотларда эса Дилшод Шарофитдинов (“Т-Тим”, Малайзия), Авазбек Маматхўжаев (“Қўқон-1912”), Равшан Дўстматов (“Пахтакор”), Зохир Пиримов, Азамат Алланиёзов (иккаласи ҳам “Бухоро”дан), Аюбхон Нўъмонов (“Металлург”), Янис Линда (“Арсенал”, Тула, Россия) шуғулланмоқда.\nЖамоа бу йил ҳам 2017 йилдаги каби JOMA фирмаси либосларидан фойдаланади. Формалар кўк-сариқ ранглардан иборат бўлади.


Германия чегараларини мустаҳкамлаяпти. Бунга сабаб нима? | Qalampir.uz\nГермания чегараларини мустаҳкамлаяпти. Бунга сабаб нима?\nОлам\t25 Октябрь 2021 09:41 9599\nГермания Польша ва Болтиқбўйи мамлакатларидаги миграцион инқироз шароитида чегара назоратини кучайтирганини эълон қилди. Бир вақтнинг ўзида Берлин тартибни сақлашга ёрдам бериш учун полиция ходимларини Польша-Беларусь чегарасига юборди.\nВаршава жорий йил октябрь ойининг бошидан бери ўз ҳудудига минглаб ноқонуний киришга уринишлар бўлгани ҳақида хабар берган. Чегарачилар Польша оммавий ахборот воситаларига берган интервьюларида чегарани турли йўллар билан кесиб ўтишга уринаётган кўплаб муҳожирларни кўраётганини айтган. Бу оқимни ушлаб туриш учун патруль ва кузатув пунктлари сони оширилган.\nПольшалик ҳуқуқ ҳимоячилари Беларусь-Польша чегарасидаги муҳожирларнинг оғир аҳволи ҳақида хабар бермоқда. Чодир лагерларидаги одамларнинг касаллиги, уларга озиқ-овқат ва тоза сув етишмаётгани айтилмоқда.\nМинск ва Варшава ноқонуний муҳожирлар тақдири учун бир-бирини масъул қилмоқда. Польша Александр Лукашенко ҳукуматини мигрантларни чегарага етказиб беришни ташкил қилишда ва инқироз қўзғатишда айбламоқда.\nБеларусь томони эса Европа чегарачиларининг Европа Иттифоқида қочқин мақомини олишни истаган одамларга ғайриинсоний муносабати ҳақида эълон қилган.\n19 Май 11:12 50654\n18 Май 22:13 31552\n17 Май 22:31 30929


АҚШ бомбардимончи самолётлари Форс кўрфазидан учиб ўтди\n22 май 2022, Тошкент вақти: 23:16\nАҚШнинг B-52 бомбардимончи самолёти.\nАҚШнинг иккита бомбардимончи самолёти 30 декабрь куни Шимолий Дакотадан Эрон чегарасигача ва ортга тўхтовсиз парвозни амалга оширди.\nКузатувчилар бу самолётлар Ўрта Ер денгизи, Исроил, Иордания, Саудия Арабистони ва Форс кўрфазидан учиб ўтганини қайд этдилар.\nАйни пайтда матбуотда Теҳрон шошилинч равишда ўз ядровий объектлари атрофида қўшимча тарзда ҳаво ҳужумидан ҳимоя кучларини жойлаштираётгани тўғрисида хабарлар пайдо бўлди. Эрон ҳукумати АҚШ томонидан ҳаво ҳужуми уюштирилиши эҳтимолидан ташвишланмоқда.\nFox News телеканалининг билдиришича, Пентагон Эрон генерал Қосим Сулаймоний ўлими учун қасос олиш ниятида экани тўғрисидаги маълумотларга эга. Эрон генерали Ироқда январь ойида АҚШ ўтказган махсус ҳарбий амалиёт пайтида ҳалок бўлган эди. Бу ҳодиса Теҳрон ва Вашингтон муносабатларини яна-да ёмонлаштирди.\nАввалроқ Форс кўрфазига қанотли ракеталар билан қуролланган АҚШ сув ости кемаси кириб келган эди. Хабарларга қараганда, Форс кўрфазида ўтган ҳафтадан бери Исроил сув ости кемаси сузиб юрибди.\nАҚШ марказий қўмондонлиги Вашингтон Эрон билан конфликтга киришмоқчи эмаслигини, лекин АҚШ манфаатларига ва америкаликларга қарши қаратилган ҳар қандай агрессияга муносиб жавоб қайтаришга тайёрлигини билдирди.


Ўзбекистон, 02 декабр 2012\n22 май 2019, Тошкент вақти: 08:46\nякшанба 2 декабр 2012\nОИТСга қарши халқаро кураш куни ўтказилган халқаро тадбирларда ўзбек санъаткори Мансур Тошматов ҳам иштирок этди\nРуслан Чагаев жангдан воз кечди\nГерманиядаги Sturm Box-Promotion клуби профессионал бокснинг WBA таснифида энг оғир вазн тоифасида собиқ жаҳон чемпиони Руслан Чагаев шахсий сабаблар туфайли 1 декабр кунига режаланган жангига келолмаслигини очиқлади. Руслан Чагаевнинг айнан қайси сабаб боис жангдан воз кечгани ноаниқ қолмоқда.\nҚишнинг биринчи куни арафасида айрим ўзбекистонликларга шу саволни бердик. Атиги уч киши иштирок этган сўровимиз натижаларига қараганда, энг иссиқ уй Бухоро марказида, бундайроғи Булунғур марказида, совуғи - Нишондадир.\n“Газ таъминоти тўғрисидаги” қонун лойиҳаси муҳокамага ҳозир\nКеласи ҳафта қатор вазирлик ва агентлик расмийлари муҳокама қиладиган янги қонун лойиҳасининг газ таъминотчилари¸ айни пайтда истеъмолчилари ҳақларини кафолатлаши иддао этилмоқда.\n1 декабр - ОИТСга қарши Xалқаро кураш куни. Ўзбекистон ОИТВ/ОИТС тарқалиш суръати бўйича дунёда етакчи давлатлардан ҳисобланади. Халқаро жамғармалар Ўзбекистон ҳукуматига бу муаммо билан курашиш мақсадларига кўп миллион долларлик грантлар ажратган. Бироқ сўнгги йилларда халқаро ташкилотлар томонидан амалга тадбиқ қилинган ОИТС дастурлари ёпилгани вазиятнинг яхшиланишига ҳисса қўшмаётир, демоқда мутахассислар.\nБекободда эркак аёлга “айлантирилди”\nСирдарёда қовун орасидан наркотик топилди. Наманганда ўқитувчи пора билан қўлга олинди. Элликқалъада илк бор банан етиштирилди. Жорий ҳафта матбуот шу каби воқеалар ҳақида хабар берди.\nТошкент шаҳар ҳокимияти декабр ойининг ҳар сешанбасида пойтахтликлар билан "Очиқ мулоқот" ўтказишни режаламоқда. Расмийлар иддаосича¸ аҳолининг бу мулоқотга йўллайдиган бирор саволи жавобсиз қолмайди.\nРуслан Чагаев Ёқуб Соғломга қарши рингга тушади\nБокс бўйича оғир вазндаги собиқ жаҳон чемпиони ўзбекистонлик Руслан Чагаев 1 декабр куни Германиянинг Дюсселдорф шаҳрида германиялик турк Ёқуб Соғломга қарши рингга тушади.\nМинтақадаги кўчмас мулк бозорини таққослаган Марказий Осиё бизнес-уюшмаси ҳисоботига кўра, ҳозирда Тошкентдаги турар-жойнинг бир квадрат метри ўртача 700 АҚШ долларини ташкил этади.


Порошенко: Россия Украинадан ҳарбий синовлар полигони сифатида фойдаланмоқда\n22:12 / 03.06.2016\nУкраина президенти Пётр Порошенко матбуот-анжуманида Украина Россиянинг исталган ҳужумларини тўхтатишга етарлича кучга эгалигини айтди, деб хабар бермоқда "112 Украина".\n"Россия Украина шарқи, тажовуз, ҳарбий ҳаракатлардан ўзининг энг янги қуроллари, радиоэлектрон кураш, алоқа воситалари, бизнинг артиллерия разведкамизни бузиб кириш воситаларини синаш полигони сифатида фойдаланмоқда", деб айтди Порошенко.\nУнинг айтишича, Украина бу билан курашишни, "жумладан ўз ҳамкорлари ёрдамида", ўрганиб олган.\nПорошенконинг таъкидлашича, шифрограмма яратилган, разведка кучайтирилган, ҳимоянинг кучайтирилган воситалари яратилган, техник жиҳозланиш яхшиланган.\n"Биз украиналик ҳарбийлар ҳалок бўлишига йўл қўймаймиз ва шу билан бирга мен президент ва бош қўмондон сифатида Украина исталган ҳужумни, исталган Россия қўшинини тўхтатишга етарлича кучга эгалигини сизга таъкидлайман", деб айтди президент.


Вазифалари ва функциялари | Самарқанд вилояти Сувокова Давлат унитар корхонаси\nКорхонанинг асосий мақсади сифатли ичимлик суви ишлаб чиқиш, истеъмолчиларга етказиб берилишини таъминлаш, оқова сувларни қабул қилиб олиш, сув таъминоти ва оқова сув хизматлари самарадорлигини ошириш, ушбу Уставда кўрсатилган вазифаларни бажариш ва хизматлар кўрсатиш ҳамда даромад олишдан иборат.\nКорхонанинг асосий вазифалари:\nаҳолининг ичимлик суви билан таъминлаш бўйича комплекс чора-тадбирларни амалга ошириш;\nсув олиш ва оқова сув иншоотлари ҳамда ичимлик суви тармоқларининг янгиларини қуришда иштирок этиш, мавжудларини реконструкция ва модернизация қилиш, шунингдек, Корхонанинг моддий-техника базасини мустаҳкамлаш, уларни замонавий ускуналар, машиналар, механизмлар, таъмирлаш-фойдаланиш ва ўлчов техникаси билан жиҳозлаш;\nсув таъминоти ва оқова сув тизимларини, шу жумладан, давлат-хусусий шерикчилик асосида бошқарувнинг бозор тамойилларига мос келадиган механизмларини жорий этиш;\nКорхонанинг молиявий-иқтисодий барқарорлигини таъминлаш учун зарур шарт-шароитлар яратиш, Корхона томонидан кўрсатиладиган хизматларга нарх шакллантириш тартибини такомиллаштиришда иштирок этиш.\nКорхона ўз олдига қўйилган мақсадларга эришиш учун қуйидаги фаолият турларини амалга оширади:\nичимлик суви ишлаб чиқариш ҳамда жисмоний ва юридик шахсларни ичимлик суви билан таъминлаш бўйича комплекс чора-тадбирларни амалга ошириш;\nоқова сувларни қабул қилиш ва тозалаш хизматини кўрсатиш;\nичимлик суви ва оқова сув тармоқларини ривожлантириш, ичимлик сув ва сув тозалаш иншоотлари, сув ўтказгич ва оқова сув тармоқларининг техник соз ҳолда фойдаланилишини таъминлаш;\nистеъмолчилар билан ичимлик суви хизматлари учун доимий инвентаризация ўтказиш ва белгиланган тартибда истеъмолчилар билан шартномалар тузиш;\nичимлик суви ишлаб чиқариш ва оқова сув хизматлари ҳаражатларини оптималлаштириш чораларини кўриш ва тўлов тарифларини шакллантириш;\nтехника тараққиёти ютуқларини амалда жорий қилиш, мавжуд қувватни ривожлантиришга йўналтирилган ишлаб-чиқариш жараёнидаги механизацияларни автоматлаштириш, ишлаб-чиқариш маданиятини ошириш, оқова сув ва сув ўтказгич тармоқларини ривожлантириш истиқболлари бўйича таклифлар киритиш;\nСамарқанд вилояти оқова сув тармоқлари ва сув ўтказгич тармоқлари иншоотларидан фойдаланишда юқори техник-иқтисодий кўрсаткичларга эришиш;\nсув ўтказгич ва оқова сув тармоқларини қурилиш майдонлари ва трассаларини тайёрлаш, ускуналар, қурилиш материаллари билан таъминлаш, лойихалаш ва қурилиш ишларини бажариш;\nсув ўтказгич ва оқова сув иншоотлари ва тармоқларини ривожлантиришда ишлаб чиқариш корхоналари, қурилиш ва бошқа ташкилотларнинг ўз хиссаси билан қатнашишларини аниқлаш, ўз хиссаси билан қатнашиш маблағини бериш хақида келишув баённомасини расмийлаштириш, Самарқанд вилояти сув ўтказгич ва оқова сув тармоқлари жабхалари қурилиш қисмида корхона техник шарти бўйича уларнинг мажбуриятлари, мулкчиликнинг турли формаларида корхоналар томонидан бажарилишини назорат қилиш, ваколат доирасида Самарқанд шаҳри корхоналари ва ташкилотлари хамда Самарқанд вилоятига туташ жойларга ичимлик суви ва канализациядан фойдаланиш ҳужжатларини расмийлаштириш;\nканализация ва сув ўтказгич тармоқларига ўзбошимчалик билан уланиш ҳоллари ва канализация ёхуд сув ўтказгич тармоқларидан фойдаланиш қоидаларини бошқача тарзда бузишларни, шунингдек ҳисобга олиш асбобларига қасддан шикаст етказиш ҳолатларини олдини олиш, ушбу ҳолатлар аниқланган тақдирда, тегишли тартибда далолатнома ва суд ҳужжатларини тузиш ҳамда ҳуқуқни мухофаза қилиш органларига топшириш;\nфойдаланган ичимлик суви ва канализация хизматлари тўловини таъминлаш;\nсув таъминоти тизимида замонавий ахборот-коммуникация технологияларини жорий этиш;\nилмий техник, конструкторлик, лойиҳалаш ишларини йўлга қўйиш ва уларни бажаришда техникавий ёрдам бериш;\nичимлик суви ва оқова сув тизими учун ҳом-ашё, қурилиш материаллари, асбоб-ускуналари ишлаб чиқариш, монтаж қилиш ва сотиш;\nқурилиш-монтаж, қурилиш-таъмирлаш ва бошқа пудрат ишларини олиб бориш;\nспорт соғломлаштириш комплексларини ташкил этиш;\nқимматли қоғозлар билан операциялар ўтказиш;\nинвестиция дастурларида қатнашиб, ичимлик ва оқова сув тармоқларини ривожлантириш стратегиясини шакллантириш, бошқаришни такомиллаштириш, тизимни комплекс ривожлантириш ва модернизация қилиш ишларини амалга ошириш;\nичимлик суви ишлаб чиқариш тармоқларини ривожлантириш концепциялари, истиқболли дастурлар ва схемаларни, тармоқда илмий-техника сиёсатини ишлаб чиқиш ҳамда амалга оширишда қатнашиш улардан фойдаланиш масалаларида илғор тажрибаларини ўрганиш ва амалда тадбиқ этиш;\nетказиб берилган ичимлик сувидан юзага келадиган дебитор қарзларни ва корхонага хизмат кўрсатадиган ташкилотлар олдидаги кредитор қарзларни оширмаслик чораларини кўриш;\nистеъмолчиларга шартномавий асосда узлуксиз ва бир меъёрда ичимлик сув етказиб бериш мақсадида сув ишлаб чиқариш иншооти ва сув қувурларида кутилмаган носозликларни ўз вақтида олдини олиш ва бартараф қилиш, уларнинг сабабларини чуқур ўрганган ҳолда такрорланмаслик чораларини кўриш;\nсув узатиш қувурларини узоқ йиллар давомида емирилиш (коррозия)дан сақлаб, соз ҳолда ишлашини доимий таъминлаш мақсадида электрокимёвий ҳимоя (ЭҲЗ) ускуналарини соз ҳолда сақлаш;\nбюджет ва бюджетдан ташқари, солиқ ва бошқа тўловларни ўз вақтида тўлашни, шунингдек тармоқнинг барқарорлаштирилган ва бошқа фондларига маблағ ажратиш;\nобъектларни ёз ва қиш шароитида ишлашга тайёрлаш, таъмирлаш ишларини амалга ошириш, қурилмаларни паспортлаштириш.\nтехнологик жараёнларни автоматлаштириш ва янги замонавий ахборот коммуникация технологияларни қўллаш орқали корхонанинг техник даражасини кўтариш;\nкорхона ишлаб чиқариш самарадорлигини ошириш ва молиявий барқарорликни таъминлаш мақсадида ҳар йили Бизнес режа тузиш ва унда белгиланган чора-тадбирларни амалга ошириш;\nистеъмолчиларга Давлат стандартларида белгиланган талабларга жавоб берадиган сифатли ичимлик сувини шартномалар асосида етказиб бериш;\nмавжуд ишлаб чиқариш қувватларидан самарали фойдаланиш, тежамкорлик ва иқтисод қилиш тартиб-қоидаларига қатъий риоя қилиш, илмий-техника тараққиёти ва илғор тажрибаларнинг энг сўнгги ютуқларини жорий этиш;\nкорхонани ривожлантириш ва ишлаш фаолиятини самарадорлигини ошириш бўйича Муассисга таклифлар тайёрлаш ва киритиш;\nкорхона ва филиаллар рентабеллигини ошириш бўйича дастурлар тайёрлаш;\nкорхонани ва филиалларни зарур асбоб-ускуналар ва таъмирлаш материаллари билан таъминлаш ва бутлаш;\nатроф-муҳитни муҳофаза килиш, сув тозалаш иншоотлари санитария зоналарини қўриқлаш билан боғлиқ барча чора-тадбирларни амалга ошириш;\nкорхона ва филиалларни бошқаришнинг янги замонавий услубларини ишлаб чиқиш ва жорий этиш, молиявий-иқтисодий ишларнинг самарадорлик даражасини ошириш, мунтазам равишда молиявий аҳволни мустаҳкамлаш;\nлойиҳа ишларини режалаштириш, лойиҳалаштириш бўйича шартномаларни расмийлаштириш ва ижросини назорат қилиш;\nэнергияни тежайдиган технологияларни, шунингдек энергия ресурслари ва сув сарфини ҳисобга олишнинг замонавий приборларини ўрнатиш ва улардан унумли фойдаланишни ташкил этиш;\nкорхона фаолиятида ахборот хавфсизлигини, объектлар ва мол-мулкни ҳуқуққа зид тажовузлардан қўриқлаш ҳамда ҳимоя қилиш бўйича зарур комплекс чораларни амалга ошириш;\nкорхонада мавжуд техника воситаларидан унумли фойдаланиш ва корхонага даромад келтириш чораларини амалга ошириш;\nсув таъминоти тизимини ривожлантириш соҳасида хорижий инвесторлар иштирокида инвестиция лойиҳалари амалга оширилишида қатнашиш.\nКорхона қонун ҳужжатлари билан таъқиқланмаган бошқа фаолият турларини ҳам амалга ошириши мумкин.


Ғафлатда қолманг! Жаннатдаги уйга, ҳаж ва умра савобига эга бўлинг – oliymahad.uz\nЗуҳо намози икки ракатдан ўн икки ракатгача ўқилади, энг афзали тўрт ракатдан ўқишдир. Расулуллоҳ соллаллоҳу алайҳи васаллам кўпроқ тўрт ракатдан ўқиганлар.\nРАСУЛУЛЛОҲ СОЛЛАЛЛОҲУ АЛАЙҲИ ВАСАЛЛАМ ЗУҲО НАМОЗИНИ ҚАНДАЙ АДО ЭТАРДИЛАР?\nАбу Саъид Худрий розияллоҳу анҳудан ривоят қилинади: “Набий саллоллоҳу алайҳи васаллам зуҳо намозини (баъзи кунлар) шундай (узлуксиз) ўқир эдиларки, биз ҳатто, энди бу намозни ҳаргиз тарк қилмайдилар, дердик. Баъзан эса шундай ўқимай ташлаб қўяр эдиларки, биз ҳатто, энди бу намозни ҳаргиз ўқимайдилар, дердик” (Имом Термизий, Имом Аҳмад ривояти).\n149600cookie-checkҒафлатда қолманг! Жаннатдаги уйга, ҳаж ва умра савобига эга бўлингno\nОлдингиИлм чироғи ўчмагайКейингиЁлғончи она


Мурожаат тез фурсатда кўриб чиқилди: Сурхондарёдаги маҳалланинг интернет сифати ва электр таъминоти яхшиланади\n11:57 / 08.02.2018\nАссалому алайкум KUN.UZ сайтининг ижодкорлари. Мен сизга Сурхондарё вилояти, Қизириқ тумани, “Бирдамлик” маҳалласидан хат ёзаяпман. Мурожаат мазмуни шундан иборатки, бизнинг маҳаллада табиий газ ҳақида орзу қилишнинг имкони йўқ. Табиий газ йўқлигига одамлар мослашиб кетган. Лекин электр токининг тез-тез узилиши, айниқса, кечки пайт тартибсиз равишда узилиши анча қийинчилик ва ноқулайлик туғдирмоқда.\nЯна битта муаммо, бизнинг маҳалла ҳудудида сифатли интернет алоқасини излаб топиб бўлмайди. Билайн, Юсел, ЮМС компанияларига қилган мурожаатларимизга икки йилдан буён фақат ваъдалар билан жавоб олаяпмиз.\nСизлардан илтимос, ушбу маҳалла аҳлининг муаммоларини сайтингизда ёритсангиз. Олдиндан раҳмат. Худо мададкор бўлсин сизларга.\nKUN.UZ таҳририятида Сурхондарё вилоятининг Қизириқ тумани, “Бирдамлик” маҳалласида истиқомат қилувчи фуқародан электр энергияси, табиий газ ва интернет сифатидаги муаммолар юзасидан мурожаат келиб тушган ва у 6 февраль куни эълон қилинган эди.\nОрадан бир кун ўтиб, яъни 7 февраль куни Ўзбекистон Республикаси Ахборот технологиялари ва коммуникацияларини ривожлантириш вазирлиги Сурхондарё вилояти ҳудудий бошқармаси томонидан мазкур масала ўрганиб чиқилган. Ўрганиш жараёнида мазкур маҳалла ҳудудида мобил алоқа операторларининг 2G алоқа сигналлари мавжудлиги ва алоқа қамрови барқарор эканлиги маълум бўлди. Ушбу ҳудудда Unitel МЧЖ, UMS МЧЖ ва UzMobile мобил алоқа операторларининг 3G алоқа сигналлари мавжуд эканлиги ва алоқа очиқ жойларда ишлаши, COSCOM МЧЖ мобил алоқа операторининг 3G алоқа сигналлари мавжуд эмаслиги аниқланди.\n“Ўзбекистон Республикаси Вазирлар Маҳкамасининг 2017 йил 7 июлдаги “2017-2018 йилларда Сурхондарё вилоятининг Қизириқ туманини комплекс ривожлантириш чора-тадбирлари” тўғрисидаги 471-сон қарори ижросини таъминлаш мақсадида “Ўзбектелеком” АК Сурхондарё филиали томонидан Қизириқ тумани Бандихон қўрғонидан “Бирдамлик” маҳалласигача бўлган 10 км оралиқда оптик толали алоқа линияларини қуриш ишлари олиб борилмоқда. Ушбу ишлар натижасида “Бирдамлик” маҳалласи ҳудудида яшовчи аҳолининг симли телефон алоқаси, телекоммуникация ва интернет хизматларига бўлган талабларини қондириш имконияти яратилишини маълум қиламиз”, дейилади тақдим этилган маълумотда.\nШунингдек, юқоридаги мурожаатда мазкур маҳаллада электр таъминоти юзасидан ҳам муаммолар борлиги қайд этиб ўтилган. Ушбу масала юзасидан “Сурхондарё ҳудудий электр тармоқлари корхонаси” АЖ қуйидагиларни маълум қилган.\n6 февраль куни энергосистеманинг барқарорлигини таъминлаш ва системани сақлаб қолиш мақсадида автоматик равишда САОН автоматикасининг (юкламани камайтиришнинг махсус автоматикаси) ишлаши натижасида Қизириқ туманини электр энергияси билан таъминловчи 110кВли Л-Шеробод-марказ-1 ҳаво электр узатиш тармоғининг САОН автоматикасидан ўчиши натижасида Қизириқ тумани “Бирдамлик” маҳалласида электр энергияси таъминотида қисқа вақтда узилишлар содир бўлган. Бу ҳолат учун АЖ томони мазкур маҳаллада истиқомат қилувчи аҳолидан узр сўраган.\nМурожаатда табиий газ таъминотидаги муаммолар ҳам тилга олинган, бироқ “Ўзтрансгаз” АЖ бу масалага ҳеч қандай муносабат билдирмади.\n“Икки кун муҳлат...”: Бозор бузилишига доир мурожаатга ҳокимият ойдинлик киритди


ЎзА - Россиялик ёшлар Бухорода\nРоссиялик ёшлар Бухорода\n14.02.2018 22:00 Чоп этиш версияси\nТошкентда ўтказилган Ўзбекистон – Россия ёшлари иккинчи форуми иштирокчилари, Россия Федерацияси вакиллари 14 февраль куни Бухоро вилоятига ташриф буюрди.\nДелегация аъзолари Когон шаҳридаги “Бухоро” темир йўл вокзалида тантанали кутиб олинди.\nМеҳмонлар дастлаб, Бухоро шаҳридаги Ёшлар маркази билан танишди. Бу ерда улар ташрифи шарафига ўзбек ва рус халқлари миллий қўшиқлари, мусиқалари янгради.\nМамлакатимизда жамиятнинг таянчи ва суянчи бўлган ёшларнинг ҳаётда муносиб ўрин топиши, уларда ижтимоий дахлдорлик туйғусини шакллантириш ва мустаҳкамлашга алоҳида эътибор қаратилмоқда. Ўтган йил декабрь ойида фойдаланишга топширилган Ўзбекистон ёшлар иттифоқининг вилоят кенгаши жойлашган Ёшлар маркази ҳам ана шу эътибор самарасидир.\nБу ерда нафақат вилоят кенгашининг фаолият кўрсатиши, балки ёшларнинг қобилиятини юзага чиқариш, бўш вақтини мазмунли ташкил этиш учун барча қулайлик яратилган. Марказда рус ва инглиз тилларини ўрганиш, рақс, анъанавий хонандалик, тасвирий ва амалий санъат, шахмат ва шашка тўгараклари, инклюзив таълим, мактабгача таълим, робототехника, қизларни оилага тайёрлаш марказлари фаолияти йўлга қўйилган. Айни пайтда уларда 100 дан зиёд ёшлар шуғулланмоқда.\nБу ердаги шароитлар меҳмонларда катта таассурот қолдирди.\n– Марказда кўрганларимиз Ўзбекистонда ёшларга қаратилаётган эътибор кўлами нақадар кенглигини ҳис этиш учун етарли бўлди, – дейди Москва авиация институти ўқитувчси Т.Романишина. – Очиғи, жуда ҳавасим келди. Бу ердаги шароитлар шуғулланувчилар орасида истеъдодли, интеллектуал салоҳияти юксак болалар камол топишига кўмаклашиши, шубҳасиз. Кези келганда шуни айтмоқчиманки, Ўзбекистон ёшлар иттифоқи билан Россия ёшлар иттифоқи ўртасида имзоланган Англашув меморандумига мувофиқ ўтказилган Ўзбекистон – Россия ёшлари иккинчи форумида биз таълим, туризм соҳасида Ўзбекистон билан ҳамкорлик қилиш ҳақида келишдик. Ҳар икки томон учун фойдали бўлган бу ҳамкорлик доирасидан Бухоро ҳам ўрин олади.\nБиз меҳмонлардан бирини шахмат ва шашка тўгараги хонасида бир неча бор кўрдик. У Москва давлат университети тарих факультети талабаси Антон Лившиц экан.\n– Шахматга болалигимдан қизиқаман, – дейди у. – Лекин мазкур тўгаракда шуғулланаётган 9 ёшли Аваз Убайдуллаев билан шунчаки дона сурай, деб хато қилибман. Юртдошларим олдида мени осонгина мағлубиятга учратди. У вилоят ва халқаро турнирлар совриндори экан. Сизларга интервью бериш учун эмас, аслида ёш рақибимни яна бир бор табриклагани киргандим бу ерга.\nРоссиялик меҳмонлар ташриф дастуридан қадимий осори-атиқаларга бой Бухоро шаҳри ўрин олганидан мамнун эди. Улар Арк қўрғони, Пойи Калон, Лаби ҳовуз мажмуалари ва бошқа диққатга сазовор жойлар билан танишгач, бу шаҳарга яна албатта келишини таъкидлашди.


Австралияда жаҳондаги илк гигабитли LTE-тармоқ ишга тушди - Yoshlar.com\nАвстралияда жаҳондаги илк гигабитли LTE-тармоқ ишга тушди\nАвстралиянинг йирик мобил операторларидаги ҳисобланадиган Telstra компанияси интернет узатиш имконияти 1000 мбит/сонияни ташкил қиладиган жаҳондаги илк LTE тармоқни ишга туширганлигини эълон қилди, деб ёзмоқда 4PDA сайти.\nОператор мазкур тармоқни 2016 йилнинг охирида фойдаланишга топширишни режалаштирган эди. Бироқ кутилмаган баъзи муаммолар туфайли унинг ишга туширилиши бироз орқага сурилган. Netgear Nighthawk M1 4G портатив маршрутизатори бундай тезликдаги маълумот узатилишини қўллаб-қувватлайдиган биринчи қурилмага айланган. Унга Qualcomm Snapdragon 835 процессорига ўрнатилган Qualcomm X16 гигабитли модеми ўрнатилган. Унга Wi-Fi 802.11 ac технологияси бўйича 20 тагача қурилмани улаш имконияти мавжуд.\nTelstra`нинг гигабитли тармоғини яратишда Ericsson компанияси ёрдам берган, Qualcomm ва Netgear эса бундай тармоққа мўлжалланган тайёр қурилмани ишлаб чиқаришда ҳамкорлик қилган.\nМазкур тармоқни синаш жараёнида 900 Мбит/сонияга тенг юклаб олиш тезлиги қайд қилинган. Шундай бўлса-да, бу кўрсаткич атроф-муҳим шароитига қараб ўзгариши мумкин. Юклаш тезлиги эса тахминан 150 Мбит/сонияни ташкил этади. Telstra 2015 йилда 600 Мбит/сония тезликка эга LTE тармоқни ишга туширган биринчи оператор бўлган эди.\nQualcomm расмийларидан бўлган Питер Карсоннинг айтишича, гигабитли LTE тармоқлар 5 авлод тармоқлари учун асос вазифасини ўтайди.


20:20 / 28.10.2016\nМарказий сайлов комиссияси томонидан маҳаллий ва хорижий ОАВ вакиллари учун видеконференцалоқа шаклида брифинг ўтказилди. Бу ҳақда Ўзбекистон Республикаси Президенти сайловини ёритиш бўйича Республика матбуот маркази хабар берди.\nМарказий сайлов комиссияси раиси М. Абдусаломов тадбир иштирокчиларини Марказий сайлов комиссияси қарорлари, шунингдек, Ўзбекистон Республикаси Президенти сайловига тайёргарликнинг бориши ҳақида хабардор қилди.\nАввал маълум қилинганидек, Марказий сайлов комиссияси Ўзбекистон Республикаси Президентлигига номзодларни рўйхатга олди. «Ўзбекистон Республикаси Президенти сайлови тўғрисида»ги Қонуннинг 28-моддасига асосан, сайловолди ташвиқоти Марказий сайлов комиссияси томонидан Ўзбекистон Республикаси Президентлигига номзодлар рўйхатга олинган кундан бошланади.\nҚонунга мувофиқ, Ўзбекистон Республикаси Президентлигига номзодларга оммавий ахборот воситаларидан Марказий сайлов комиссияси томонидан белгиланган тартибда тенг фойдаланиш ҳуқуқи берилади ва таъминланади.\nХусусан, сиёсий партиялардан келиб тушган таклиф ва истакларини инобатга олиб, ҳар бир номзодга ўз сайловолди дастурларини аҳолига етказиш учун Ўзбекистон Миллий телерадиокомпаниясининг «Ўзбекистон» ва «Ёшлар» теле -ва радиоканалларида 638 дақиқадан, Ўзбекистон Миллий телерадиокомпаниясининг 12 та ҳудудий телеканалларида 206 дақиқа, «Тошкент» телерадиоканалида 286 дақиқадан бепул эфир вақти ажратилади.\n«Халқ сўзи», «Народное слово» ва «Правда Востока» газеталарида 6 саҳифадан, «Нурли жол» ва «Овози тожик» газеталарида 5 саҳифадан иборат нашр майдони бепул берилади. Бундан ташқари, ҳудудлардаги 30 та маҳаллий газетада ҳар бир номзод учун 55,5 саҳифа нашр майдони бепул тақдим қилинади.\nШунингдек, номзодларнинг ҳар бири республика бўйича 642 тадан ташқи реклама воситаси, яъни, махсус конструкциялар, экранлар, биллбордлардан ўз дастурий ғоя ва мақсадларини тарғиб қилишда фойдаланади. Шунингдек, республиканинг 36 та электрон мониторида ҳам номзодларнинг ташвиқот роликлари бепул жойлаштириш имконияти яратилади.\nСайлов тажрибасида биринчи марта «Овози тожик», «Нурли жол» газеталари нашр майдонларидан ҳам номзодлар ташвиқоти учун фойдаланишга қарор қилинди. Бу мамлакатда истиқомат қилаётган турли миллат вакилларининг номзодлар сайловолди дастурлари қоидалари билан яқиндан танишиш имкониятини янада кенгайтиради.\nСайловолди ташвиқоти даврида тенг шарт-шароитлар яратиш тамойили партия нашрларига нисбатан татбиқ этилмайди. Улар тегишли материалларни исталган ҳажмда чоп этишлари мумкин.\nБрифингда сайлов кампаниясининг очиқлиги ва ошкоралигини таъминлаш, ОАВнинг Ўзбекистон Республикаси Президенти сайловига тайёргарлик кўриш ва уни ўтказишга тааллуқли ахборотлардан фойдаланиши учун барча шароитлар яратишга алоҳида эътибор қаратилаётганлиги таъкидланди. Ҳозирга қадар Марказий сайлов комиссияси томонидан маҳаллий ва хорижий ОАВнинг 500 дан ортиқ вакили, округ сайлов комиссиялари томонидан қарийб 560 нафар маҳаллий журналист аккредитациядан ўтказилди.


Рўзиқул Бердиев: "Захирамиз торлиги ўйинга ўз таъсирини кўрсатмоқда" - "Насаф" ФК расмий веб-сайти\nРўзиқул Бердиев: "Захирамиз торлиги ўйинга ўз таъсирини кўрсатмоқда"\n"Ҳозиргача 3та ўйин ўтказдик, қанчалик имкониятга эга эканлигимиз кўриниб турибди. Кучимиз борида рақибга муносиб қаршилик кўрсатаяпмиз, кучимиз тугаганда рақиблар устунликка эришишмоқда. Ўтган ўйинда ҳам, бугун ҳам шундай бўлди. Буни жуда яхши кўриб турибмиз. 3-турдаги "Навбаҳор" билан ўйиндан кейин чемпионатда танаффус бўлади ва жисмоний ҳолат устида ишлашимиз керак"\n- Марко Станоевич алмаштирилиши ўйинга ўз таъсирини кўрсатдими?\n- Бу жисмоний толиқиш билан боғлиқ. Эътибор берган бўлсанглар биринчи таймда AГМКга нисбатан яхши ўйнадик. Лекин "Пахтакор" билан ўйиндан кейин йигитлар билан гаплашгандик ва иштиёқни йўқотмасликка келишиб олгандик. Aфсуски бугун иккинчи таймда бир томондан кучимиз етмай қолди, иккинчи томондан ҳисобни ушлаб қолишга уриндик. Захирамиз торлиги ўйинларга таъсир қилишини билардик. Лекин имкониятимиздан келиб чиқиб вазиятдан чиқиб кетишга уринамиз.\n- Aйни пайтда марказий ҳимоячилар Умар Эшмуродов ва Ҳусниддин Aлиқулов яхши ўйнашмоқда. Шу боис ҳозирча Ғайбуллаев захирада. Aлбатта Ғолиб ҳам асосий футболчимиз, албатта ҳали имконият берамиз.\n- Уни тезроқ майдонга тушишини кутаяпмиз. Чунки етакчи ўйинчиларимиздан бири ҳисобланади. Секин-аста машғулотларга қўшилмоқда. ФИФA кунлари сабабли бўладиган танаффусдан кейин балки майдонга тушиши мумкин.\n- Унинг кетиши жамоамизнинг молиявий имкониятига боғлиқ. Aлбатта бундай футболчилар бизга керак эди. Aфсуски кетган ўйинчиларнинг ўрнини тўлдира олмадик. Бунинг бир нечта сабаби бор жуда яхши биласизлар, яна такрорлашни истамайман. Шу боис айни пайтда бор имкониятдан фойдаланамиз.


Рўза тутган одам кун бўйи вақтини ухлаб ўтказса, рўзаси қабул бўладими? – Alhidoya.uz\n— Рўзадор таҳоратда оғиз-бурнини чайиши мумкинми?\n— Рўзадор таҳорат қилганда оғиз ва бурнини чайиши жоиз, лекин муболаға қилиб, ғарғара қилмайди, бурнига қаттиқ сув тортмайди. Таҳорат пайтида рўзадорнинг оғзидан ва димоғидан ичига сув ўтиб кетса, рўзаси бузилади. Рамазондан кейин бир кун қазо рўзасини тутиб беради. Валлоҳу аълам.\n— Саҳарликда таҳоратсиз рўзани ният қилса бўладими?\n— Албатта, саҳарликда таҳоратсиз бўлсада рўзани ният қилиш мумкин. Ният дуруст бўлиши учун таҳорат шарт қилинмайди. Таҳорат – намоз ўқиш ва Қуръони каримни ушлаш каби ибодатларда шарт бўлади. Ҳатто, жунуб киши баданидан нажосатни кетказиб, қўл-бетини ювиб, оғиз бурнини чайиб, саҳарлик қилиши ва рўзани ният қилиши жоиз. Табиийки, оғиз ёпгандан кейин ғусл қилиб олади. Валлоҳу аълам.\n— Рўза тутган одам кун бўйи дам олиб ёки вақтни ухлаб ўтказса бу одамнинг рўзаси қай даражада қабул бўлади?\n— Рўзадор инсон рўзани охиригача етказиш ва кечки ибодатга қувват ҳосил қилиш учун кундузи дам олиши жоиз. Агар қурби етса, кундузлари ҳам ибодат ва Қуръон ўқиш билан машғул бўлса, нур устига нур. Аммо кундузлари кўпроқ ухлаган инсоннинг рўзаси қабул бўлмайди, деган гап йўқ. Валлоҳу аълам.\nКалит сўзлар: рўзасавол-жавобсаҳарлик


Хорижга чиқиш паспортини олиш учун қандай маълумотларни бериш бекор қилинди? » "Kattaqo'rgon haqiqati" газетаси\nXarita: Демонстрационный сайт » Долзарб мавзу » Хорижга чиқиш паспортини олиш учун қандай маълумотларни бериш бекор қилинди?\n23 май, 2019 0 232\nАдлия вазирлиги томонидан Ички ишлар вазирлиги билан ҳамкорликда 16 ёшдан катталар ва 16 ёшга тўлмаган вояга етмаганлар учун хорижга чиқиш биометрик паспортини расмийлаштириш учун янги анкета шакллари ишлаб чиқилди ва давлат рўйхатидан ўтказилди (рўйхат рақами 3161, 2019 йил 22 май).\nАмалдаги ариза-анкетанинг шакли 16 та бандни ўз ичига олган 4 варақдан иборат бўлиб, унда кўрсатилиши лозим бўлган маълумотларнинг аксарияти тегишли идораларнинг маълумотлар базалари орқали идоралараро маълумот алмашиш йўли билан аниқланиши мумкин.\nЎзбекистон Республикаси фуқаросининг хорижга чиқиш биометрик паспортини расмийлаштириш учун анкета\n16 ёшга тўлмаган Ўзбекистон Республикаси фуқаросининг хорижга чиқиш биометрик паспортини расмийлаштириш учун анкета\nЯнги анкета шакли 1 варақда ва унда кўрсатилиши зарур бўлган маълумотлар 11 та банддан (16 ёшга тўлмаган вояга етмаганлар учун 9 та банддан) иборат бўлиб, тегишли катакларни тўлдириш орқали шакллантириладиган тарзда тайёрланди.\nОлдинги ариза-анкета шаклидан қуйидагилар чиқариб ташланди:\nаризачининг яқин қариндошлари, жумладан, ота-онаси, болалари,\nагар ўзаро никоҳда болалари бўлган бўлса, собиқ турмуш ўртоғи ҳақидаги маълумотлар;\nаризачига суд томонидан қўйилган, ижро этилмаган мажбуриятлари мавжудлиги, судда фуқаролик даъвоси қўзғатилганлиги тўғрисидаги маълумотлар;\nаризачининг хорижга чиқишдан мақсади (қайси давлатга ва мақсади), унга нисбатан жиноят иш қўзғатилганлиги ҳақидаги маълумотлар;\nариза-анкета шаклининг корхона, муассаса, ташкилот ёки фуқароларнинг ўзини ўзи бошқариш органлари томонидан имзоланиши ва муҳр билан тасдиқланиши ҳақидаги талаб;\nаризачи сўнги 2 йил мобайнида қачон ва қайси хорижий давлатларда бўлганлиги ҳақидаги маълумотлар;\nаризачи хорижий давлатларнинг қонунларига риоя қилмагани учун шу давлатнинг ҳуқуқни муҳофаза қилиш хизматлари томонидан маъмурий ёки жиноий жавобгарликка тортилганлиги тўғрисидаги маълумотлар;\nаризачининг сўнгги 5 йилдаги меҳнат фаолияти ҳақида меҳнат дафтарчасидан кўчирма талаб қилиш.\nМазкур анкета, ички ишлар органларининг миграция ва фуқароликни расмийлаштириш бўлинмалари (маълумотларни йиғиш пункти)нинг масъул ходими томонидан шакллантирилиб, анкета берган шахсга таништирилади ҳамда у томонидан имзоланади.\nМаълумотларни йиғиш пунктининг масъул ходими томонидан анкетада кўрсатилган маълумотларни тасдиқловчи ҳужжатларни талаб қилиш тақиқланади.\nХорижга чиқиш паспорти тезда берилади


Дастлаб коронавирус инфекцияси тарқалишининг олдини олиш мақсадида поездлар 16 июлдан 23 июлгача қатнамаслиги эълон қилинган, сўнгра танаффус 31 июлгача узайтирилганди.\n"Tуркмендемирёллари" ("Tуркманистон темир йўллари") агентлиги мамлакатда темир йўл орқали йўловчи ташишга эълон қилинган танаффус 15 августгача узайтирилганини эълон қилди. Йўловчи поездлар қатнови 16 июлдан тўхтатилганди.\nЙўловчи поездлар қатновига қўйилган чеклов иккинчи марта узайтирилмоқда. Дастлаб коронавирус инфекцияси тарқалишининг олдини олиш мақсадида поездлар 16 июлдан 23 июлгача қатнамаслиги эълон қилинган, сўнгра танаффус 31 июлгача узайтирилганди.\nТуркманистон ҳукумати мамлакатда коронавирус тарқалиши ҳолати қайд этилмаганини таъкидлаб келмоқда. Мамлакатда июль ўрталарида ниқоб тақиш режими жорий этилган, масжидлар, йирик савдо марказлари ва бозорлар, ресторанлар, кинотеатрлар, хизмат кўрсатиш корхоналари ёпилган. "Туркманистон ҳаво йўллари" барча халқаро парвозларни 31 августгача бекор қилган.\nЖССТ экспертлари Туркманистонга келиб вазиятни ўрганган ва мамлакатда зотилжам билан касалланиш ҳолатлари ўсаётганлигидан хавотир билдирган. ЖССТнинг Европадаги фавқулодда вазиятлар бўйича катта ходими Кэтрин Смоллвуд Туркманистон ҳукуматига "худди COVID-19 тарқалган вазиятдагидек" ҳаракат қилишни тавсия этган.\nТуркманистонда катта ёшлиларнинг ҳаракатланишига чеклов ўрнатилди\n08:03 / 12.11.2020\n«Афросиёб» поездининг рейси яна биттага кўпайди


Бавосилни (геморройни) даволаш учун халқ табобати — Фойдали мақолалар — Maslahatim.uz\n23/09/2016 Умида Худойназарова 1 Комментарий бавосил, геморрой, даволаш, халк табобати\n1. Саримсоқпиёзли сут.\nСаримсоқпиёз қон таркибини яхшилайди, атеросклероз ва юрак қон-томир касалликларига қарши профилактика вазифасини ўтайди. Шу ва яна бир қанча шифобахш хусусиятлари туфайли саримсоқпиёздан шарқ табобатида бир неча асрлардан буён кенг фойдаланилади. Жумладан бавосил касаллигини даволашда саримсоқпиёзли сут қўл келади.\nБир бош саримсоқпиёзнинг боши олиниб, сўнг пўсти билан 200 мл сутга солиб 30 дақиқа қайнатилади. Бу вақт оралиғида саримсоқпиёз санчқи тиққанда кирадиган даражада юмшоқ ҳолга келиши керак. Дамлама хона ҳароратида совутилиб, овқатдан сўнг 1 ош қошиқдан истеъмол қилинади. Даволаш курси 10 кунни ташкил этиб, 2 ҳафтадан сўнг яна такрорланади.\nЯна бир рецепт: 1 бош саримсоқпиёзни тозалаб 4-5 донасини қирғичдан ўтказиб 200 мл сутга солиб 2 соатга совутгичга қўямиз. Бундай шифобахш ичимлик кунига 3 маҳал ярим чой қошиқдан 1 ҳафта давомида ичилади. 3 кун дам олиб, даволаш курси яна такрорланади.\nАгар бундай рецептлар асосида дори тайёрлашга эринсангиз, кунига 3 дона саримсоқпиёзни овқатдан сўнг 1 донадан истеъмол қилинг. Сўнг кетидан 1 пиёла сут ичиб юборинг.\nСаримсоқпиёзни ошқозон яраси ва гастрит, ошқозон ости бези касалликлари авж олган пайтларда, эпилепсияда қўллаш тавсия этилмайди. Ҳомиладорлик даврида эса шифокор билан маслаҳатлашган маъқул.\n2. Бавосилни даволашда картошкали компресслар.\nЧиқиш тешигидаги ачишишни бартараф этишда қирғичдан ўтказилган хом картошка ёрдамга келади. Бу восита биринчи марта қўлланилгандаёқ касалликнинг ноқулай белгиларини йўқотади, шу билан бирга даволайди. Ювиниб чиқиб майдаланган картошка керакли жойга 10 дақиқага қўйилади.\n3. Бавосилда «Гепариновая мазь».\nУнчалик қиммат бўлмаган ушбу дори воситаси бир неча касалликларда қўлланилади. Шу жумладан бавосилда ҳам. Мазь таркибида гепарин, бензокаин, бензилникотинат бўлиб, у сурункали ва ўткир бавосилда ҳам самара беради.\nУнинг таъсири суртилгач бир неча дақиқадан сўнг сезилади. Гепариннинг тромболитик ҳусусиятлари қон таркибидаги фибрин миқдорини камайтиради. Натижада қон қуйилмайди ва тромблар ҳосил бўлмайди. Аммо у ҳосил бўлишга улгурган қон қуюқаларини йўқотиш хусусиятига эга эмас. У фақат янги тромблар ҳосил бўлишининг олдини олади. Мазь таркибидаги бензокаин эса оғриқ ва ноқулайликларни йўқотади.\nГепарин мази ташқи бавосилда самарали бўлиб, ички бавосилда тавсия этилмайди. Бундан ташқари гепарин дори воситасини ҳомиладор аёллар қўллаши мумкин эмас, унинг таркибидаги моддалар она қорнидаги болага салбий таъсир ўтказиши мумкин.\n4. Бавосилни даволашда итшумурт(облепиха) ёғи.\nИтшумурт ёғи — халқ табобатида бавосилни даволашда кенг тарқалган воситадир. Уни хатто ҳомиладорликда ҳам қўллаш мумкин.\nИтшумурт ёғи(облепиховое масло) — органик кислоталар ҳамда витаминларга бой бўлиб, зарар етган терини янгилаш хусусиятига эга. У оғриқни олади, қон кетиши ва бошқа ноқулайликларни йўқотади.\nИтшумурт ёғи(облепиховое масло) таркибидаги витамин C — қон томирларни мустаҳкамловчи коллаген ишлаб чиқарилишида иштирок этади.\nҚўланиши. Ушбу воситадан комплекс фойдаланиш яхши натижа беради. Бунда итшумурт ёғи истеъмол қилинади, ҳам малҳам сифатида қўйилади. Даволаш давомида ични юрғизиш учун клечаткага бой маҳсулотлар, сабзавотлар, қуруқ мевалар истеъмол қилиш тавсия этилади.\nИтшумурт ёғи эрталаб оч қоринга 1 ош қошиқдан ичилади, ярим соат ўтгач нонушта қилиш мумкин. Итшумурт ёғидан компресслар чиқиш тешигига қўйилиб, кунига 3 марта янгиланади. Кечасига эса пахтали тампонлар ёғга ботирилиб қўйилади. Даволаш касаллик белгилари — оғриқ ва қон кетиши йўқолгунча давом эттирилади.\nБавосил касаллигида ич қотишининг олдини олиш учун жўхори ёғи, зайтун ёғи ва узум ёғларини салатлар таркибида истеъмол қилиш тавсия этилади.\n© Умида Худойназарова\nҚизларга маслаҳат туркумидан!!!\nЎғил уйланиш мақсадида дадасининг олдига кириб сўраяпти:\nСариёғнинг Сиз билмаган хусусиятлари (Рўзғорда асқотади)\nҲар куни эрталаб 15-20 дақиқа тиззада юришнинг 5 фойдаси\n← Ҳар куни эрталаб 15-20 дақиқа тиззада юришнинг 5 фойдаси\nМобиль телефон рак касаллигини келтириб чиқаради… (Долзарб) →\nБавосилни (геморройни) даволаш учун халқ табобати: 1 комментарий\n23/06/2018 в 1:04 дп\nsüyde nadip par etmeli